
NOI TENSIUNI RUSIA - OCCIDENT. PUTIN: ”RĂZBOIUL RECE A LUAT SFÂRŞIT” DAR “NU S-A SEMNAT PACEA”

Acord între Rusia şi Abhazia  privind “cooperarea şi integrarea”

Georgia a avertizat Rusia referitor la orice posibilă intenţie de “anexare” a republicii separatiste georgiene Abhazia, după ce în Parlamentul abhaz a fost introdus un proiect de lege privind o apropiere între Abhazia şi Rusia, relatează AFP. “Sperăm că autorităţile ruse se vor abţine să semneze aşa-zisul acord, altfel acest gest va fi considerat un pas către anexarea Abhaziei, cu toate consecinţele legale” a precizat Ministerul georgian de Externe într-un comunicat. Semnarea unui asemenea acord ar putea să schimbe în mod semnificativ situaţia în regiune şi să “creeze probleme suplimentare” legate de securitate în Europa.

Proiectul de acord între Abhazia şi Rusia “privind cooperarea şi integrarea”, care prevede crearea unor forţe armate comune, a fost prezentat, în 13 octombrie 2014, în Parlamentul abhaz de către liderul acestei regiuni. Textul, care vizează aprofundarea integrării politice şi economice a acestei regiuni din Caucaz - cu aproximativ 240.000 de locuitori - cu Rusia, prevede, totodată, posibilitatea existenţei unui “spaţiu economic şi vamal comun”
 ruso-abhaz. 

Abhazia, situată la frontiera Georgiei cu Rusia, se învecinează cu Marea Neagră, fiind situat la poalele lanţului muntos Caucaz. La începutul anilor 1990 şi-a declarat independenţa, intrând în conflict armat cu forţele georgiene. Rusia - care susţine Abhazia şi Osetia de Sud - a recunoscut independenţa acestor două regiuni după un război-fulger cu Georgia, în august 2008. Moscova a instalat, între timp, baze militare în Abhazia şi în Osetia de Sud, denunţate ca acţiuni de ocupaţie de către Tbilisi.
Ministrul georgian de Externe: “Rusia e imprevizibilă”

Georgia, pe calea integrării în structurile occidentale a fost tema dezbaterii iniţiate, la Berlin, în ultima decadă a lunii octombrie, de Fundaţia Friedrich-Ebert, la care a fost invitată şefa diplomaţiei georgiene, Maia Panjikidze. Cu puţin timp înaintea evenimentului, a parvenit ştirea potrivit căreia Rusia intenţionează să-şi extindă controlul asupra regiunii separatiste Abhazia, în baza unui nou tratat care prevede şi intensificarea cooperării în plan militar. Noul demers al Moscovei şi teama faţă de repetarea situaţiei din Crimeea au dominat discuţiile de la Berlin. 
Şefa diplomaţiei georgiene a precizat că "noul tratat pe care Moscova îl oferă guvernului din Abhazia e un pas limpede pe calea anexiunii Abhazei, respectiv a Georgiei", ceea ce sporeşte nesiguranţa. Maia Panjikidze a  subliniat că "integrarea europeană reprezintă voinţa poporului şi a guvernului georgian şi că acesta e drumul pe care se merge". "Rusia e imprevizibilă. E evident că Moscova se împotriveşte unei orientări spre occident a ţărilor considerate a se fi aflat în sfera de influenţă a Rusiei. Că e aşa au dovedit-o evoluţiile din Ucriana, embargoul economic impus Republicii Moldova sau războiul din Georgia, din 2008. Dacă o ţară doreşte integrarea în UE sau NATO, sau în ambele structuri occidentale, Rusia se opune şi încearcă să frâneze atari ambiţii". Maia Panjikidze a pledat cauza  "susţinerii politice puternice din partea Uniunii Europene, astfel încât Georgia să-şi poată păstra integritatea teritorială şi suveranitatea” şi a unui “ton mai ferm faţă de Rusia"
.
Gernot Erler, însărcinatul guvernului de la Berlin cu relaţiile faţă de Rusia, statele central-asiatice şi cele ale Parteneriatului Estic, s-a manifestat cu relativă prudenţă, afirmând că deşi înţelege termerile georgienilor de a se vedea confruntaţi cu scenariul din Crimeea, nu e sigur că tratatul destinat creşterii influenţei Kremlinului în Abhazia va deveni realitate. În schimb, referindu-se la situaţia din Republica Moldova, a apreciat că, în acest caz, spre deosebire de Gerogia, "Rusia mai are şi alte pârghii". La sfârşitul lunii noiembrie au loc alegerile parlamentare, şi "nu e sigur dacă actuala coaliţie se va putea menţine sau dacă nu se va forma o altă majoritate. Situaţia din Găgăuzia, şi mai ales cea din Transnistria sunt alte piedici cu care se confruntă Chişinăul în drumul său european. La acestea se adaugă muncitorii sezonieri moldoveni care lucrează în Rusia şi dependenţa de comerţul cu Federaţia Rusă. Toate acestea sunt pârghii care nu mai au efecte în Georgia, dar care ar putea fi acţionate în Republica Moldova. Iată de ce situaţia de acolo mi se pare şi mai dificilă". 

Rusiei va trebui să i se amintească faptul că "e semnatară a Actului final al Conferinţei pentru Securitate şi Cooperare în Europa, elaborat în 1975. Documentul prevede ca fiecare ţară să aibă dreptul de a decide singură asupra apartenenţei sale la un sistem colectiv. La fel de important e ca grijile, de înţeles, ale Rusiei să fie luate în serios". Gernot Erler a "salutat convorbirile trilaterale de la Bruxelles dintre Rusia, Ucraina şi UE privind compatibilitatea celor două strategii de integrare: Acordul de Asociere şi de Liber Schimb, pe de o parte şi Zona de Comerţ Liber din CSI, Uniunea Vamală şi viitoarea Uniune Eurasiatică, pe de alta"
. 

Uniunea Europeană nu ignoră interesele Rusiei şi e dispusă să poarte un dialog pe aceste teme, dovada fiind amânarea intrării în vigoare a Acordului de Liber Schimb cu Ucraina până la 1 ianuarie 2016. "Până atunci e destul timp pentru a se discuta despre rezervele şi temerile ruseşti şi a le risipi, pe cât se poate. Semnalul e limpede: facem şi un pas înspre Rusia"
.
Albania şi Muntenegru vor aplica sancţiunile împotriva Rusiei - Serbia, Turcia şi Macedonia nu se raliază acestor politici UE
Albania şi Muntenegru, care vor să adere la Uniunea Europeană, au decis să aplice sancţiunile economice impuse Rusiei din cauza implicării sale în criza ucraineană. Decizia a fost anunţată în 15 octombrie de Înaltul Reprezentant UE pentru Afaceri Externe. Pe de altă parte, nici Serbia - care a început în ianuarie negocierile cu Bruxelles şi a primit, în 16 octombrie 2014, vizita preşedintelui rus, Vladimir Putin - nici Turcia, care negociază încă din 2005 aderarea la UE, şi nici Macedonia, care are statut de candidat oficial, nu figurează printre ţările care au acceptat să aplice sancţiunile adoptate de UE împotriva Rusiei. Ştirea a fost transmisă tot de Înaltul Reprezentant UE pentru Afaceri Externe.

Ucraina va aplica sancţiunile care înăspresc accesul la pieţele de capital pentru principalele bănci din Rusia şi pentru şase întreprinderi ruseşti ce activează în domeniul apărării şi în sectorul petrolier. În plus, Ucraina îngheaţă averile şi impune interdicţii în obţinerea de vize, măsuri care vizează aproximativ 1.400 de persoane şi entităţi ce au legături cu rebelii separatişti din estul Ucrainei sau fac parte din anturajul lui Vladimir Putin.

Sancţiunile vor fi aplicate şi de către Islanda - care a deţinut statutul de candidat la integrarea în UE până în, când a renunţat. Norvegia şi Liechtenstein, asociate la Uniunea Europeană prin acorduri de liber-schimb, vor aplica doar măsurile privind îngheţarea averilor şi interdicţiile de obţinerea vizelor - nu şi dispoziţiile referitoare la încetarea acordării de împrumuturi pe termen scurt. Într-o ordine conexă de idei, Albania, Muntenegru, Macedonia, Islanda, Norvegia, Liechtenstein, Ucraina şi Georgia vor aplica sancţiuni împotriva unor persoane implicate în conflictul din Transnistria.

Ofiţer polonez, arestat pentru spionaj în favoarea Rusiei

Serviciile poloneze de securitate au arestat un ofiţer de rang înalt din armată suspectat de spionaj în favoarea Rusiei. Într-un scurt comunicat transmis în 15 octombrie, Ministerul polonez al Apărării a confirmat arestarea unui ofiţer, fără a preciza ţara pentru care ar fi lucrat. “Ministerul Apărării Naţionale informează că un ofiţer al armatei poloneze a fost arestat (…) în baza unor documente colectate de serviciile militare de contraspionaj”
 a anunţat purtătorul de cuvânt, Jacek Sonta, care a precizat că bărbatul reţinut este suspectat de colaborare cu servicii de informaţii străine.

Biroul de presă al ministerului a refuzat să ofere alte informaţii. Ofiţerul a fost arestat într-o clădire a Ministerului Apărării, la Varşovia. Postul privat de radio ZET a anunţat că ar fi fost arestate două persoane, “un colonel din armata poloneză şi un jurist cu dublă cetăţenie, poloneză şi rusă”
.

Dacă nu va livra Rusiei nava Mistral, Parisul „va fi dispreţuit atât de aliaţii din NATO cât şi de ruşi”

Vice-premierul rus, Dmitri Rogozin, a declarat că Franṭa va livra în 14 noiembrie prima dintre cele două nave militare comandate de Rusia. Dmitri Rogozin a publicat pe contul său Twitter o invitaṭie de a veni în Franṭa în 14 noiembrie 2014 pentru a lua în primire nava Vladivostok ṣi a asista, la lansarea la apă, pentru primele teste, a celei de a doua nave, Sevastopol. 
Șantierele navale franceze, unde se contruiesc navele respective, ṣi autorităṭile de la Paris au dezminṭit declaraṭiile oficialului de la Moscova. Palatul Elysée a transmis că nu există date ferme în acest sens.
 Direcṭia construcṭiilor navale a precizat că „data livrării primului vas de tip Mistral - botezat Vladivostok - nu poate fi confirmată încă, întrucât nu există pentru moment autorizaţiile guvernamentale necesare pentru a-l exporta”. Autorizaţiile pot fi date doar de ṣeful statului. Cu ocazia unui important salon militar, în 28 octombrie, la Paris, ministrul francez al Apărării, Jean-Yves Le Drian, a precizat că „François Hollande va lua decizia privind livrarea acestui vas în cursul lunii noiembrie”. 

Memento
Vânzarea celor două nave de război contra sumei de 1,2 miliarde de euro - decisă în 2011, în timpul mandatului lui Nicolas Sarkozy - a luat o turnură politică după declanṣarea crizei din Ucraina. Franṭa a fost criticată pentru acest contract - cu precădere de Statele Unite - Occidentul subliniind că Rusia joacă un rol activ în criza din Ucraina. François Hollande a declarat, cu ocazia summit-ului NATO de la Newport, că Franţa „va livra prima navă de război de tip Mistral Rusiei cu condiţia ca un armistiţiu să intre în vigoare în estul Ucrainei şi cu condiţia ca ruşii şi ucrainenii să ajungă la un acord politic". 
Ideea suspendării livrării navei Mistral a fost criticată vehement atât de opoziţia conservatoare din Parlamentul francez, cât şi de Frontul Naţional - partid de extremă dreapta. În argumentaţie, criticii au invocat pătarea imaginii Franţei în materia comerţului cu armament, periclitarea locurilor de muncă şi, nu în ultimul rând, "supunerea Parisului faţă de un diktat american”. Potrivit opiniei criticilor, Parisul „va fi dispreţuit atât de aliaţii din NATO cât şi de ruşi”. A fost pusă la îndoială chiar competenţa diplomaţiei franceze, criticii întreabându-se de ce nu a făcut Franţa presiuni în Europa în sensul ca, în momentul adoptării sancţiunilor contra Rusiei, să se fi introdus o clauză referitoare la vechile contracte de armament. Astfel Parisul „ar fi scăpat cu faţa curată” şi nu s-ar fi regăsit, acum, „singur în faţa acestei situaţii complexe”
. 


Situaţia este, cu adevărat, complexă. Ce s-ar întâmpla dacă Franţa nu ar livra navele către Rusia? 


Din suma de 1,2 miliarde euro - cât a fost estimat contractul pentru cele două nave - Rusia a plătit în avans 800 de milioane. Dacă suspendarea livrărilor ar fi urmată de rezilierea unilaterală a contractului, Parisul ar trebui să ramburseze atât suma primită în avans, cât şi penalităţi evaluate de experţi la 250 de milioane de euro. Au apărut şi informaţii legate de plata unor amenzi între 3-10 miliarde de euro, pentru Franţa, dacă nu-şi onorează contractul.

 Dincolo de pierderea financiară, Franţa ar putea suferi prejudicii de imagine, de credibilitate pe termen mediu şi lung la nivel internaţional - alte ţări putând avea rezerve în sensul achiziţionării de arme de la francezi. A fost evocat  cazul Indiei, căreia Franţa mizează să-i vândă avioane de vânătoare Rafale în valoarea totală de 18 miliarde de euro. Monarhiile din Golf ar putea deveni reticente faţă de Franţa în cazul unei astfel de atitudini. Nu în ultimul rând, şantierele STX de la Saint-Nazaire, unde se construiesc respectivele vase de tip Mistral, sunt plămânul economic al regiunii. Sindicatele au avertizat că peste 300 de salariaţi s-ar putea intra în şomaj foarte repede.

Se adaugă faptul, deloc neglijabil, că navele Vladivostok şi Sevastopol sunt extrem de greu de vândut altor clienţi întrucât au fost construite potrivit  cerinţelor Rusiei şi cu echipamente ruseşti. Este, probabil, un motiv esenţial pentru care Moscova este încrezătoare că Parisul va livra navele. "Rusia e convinsă că Franţa îşi va onora contractele privind port-elicopterele Mistral"
 a afirmat ministrul rus al Industriei. Pentru Rusia, contractul este emblematic: pentru prima dată, după 1945, Moscova cumpără vase de război din străinătate. 

Efect de domino favorabil Moscovei şi distructiv pentru Paris dacă Franţa nu livrează Rusiei nava Mistral 
Rusia așteaptă îndeplinirea de către Franța a contractului privind portelicopterul Mistral până la sfârșitul lunii noiembrie, după care intenționează să prezinte pretenții financiare serioase, a căror sumă va fi publicată, a declarat o sursă de rang înalt de la Moscova. Pe 13 octombrie 2014, Rusia a semnat contractul cu China pentru submarinele din clasa Amur. Contractul pentru sistemele S 400 Triumf și avioanele Suhoi 35 S va fi semnat la începutul anului 2015, funcție de decizia Franței în privința celor 4 port-elicoptere Mistral.
Declarația președintelui Barack Obama potrivit căruia Rusia reprezintă principalul pericol pentru omenire, după epidemia Ebola, însoțită de sancțiunile economice impuse de SUA și de aliaţii săi - UE, Austalia și Japonia - au fost urmate de avertismentul dur lansat de purtătorul de cuvânt al Departamentului de Stat al SUA, Jen Psaki. Guvernul francez s-a conformat și l-a concediat pe directorul programului Mistral, cel care făcuse pregătirile pentru livrarea în mod oficial a primului portelicopter către partea rusă, în data de 14 noiembrie 2014. Pe de altă parteînsă, potrivit portalului marinetraffic.com, șantierul naval francez Saint-Nazaire găzduiește o navă de tip Mistral sub pavilion francez, având numărul de identificare MMSI: 227022600. Aceeași sursă mai arată că, în acelaşi loc, se află o navă cu aceeași denumire, dar sub pavilion rusesc, având numărul de identificare MMSI: 273549920.
Considerând că prima urgenţă este protejarea graniţei sale de est, Rusia şi-a asigurat un avanpost puternic prin China, aliatul său cel mai sigur - care dispune de cea mai mare rezervă valutară. Rusia a semnat un contract cu China pentru construirea primului submarin de atac clasic Amur (Proiect 1650) de generatia a IV-a. Rusia asigură şi transferul tehnologic pentru construirea, în China, a unei serii de 25-30 de submarine extrem de silenţioase din clasa Amur, ceea ce dă posibilitatea marinei militare chineze să surclaseze grupările navale americane, japoneze și coreene ce acționează în zona de vest a Pacificului. Submarinul din clasa Amur este prevăzut cu sistem de propulsie independent de aerul atmosferic (AIP), care îi permite să navigheze fără să iasă la suprafață timp de o lună, perioadă în care poate traversa nedepistat oceanul Pacific de la un cap la celălalt. Amur dispune de 4 tuburi lans-torpilă orizontale de calibrul 533mm și 10 VLS - sisteme de lansare verticale - pentru rachete. Lansatoarele verticale pot folosi simultan o gamă largă de rachete de croazieră cu raza de acțiune de pînă la 2.500 km, rachete anti-navă și rachete AA cu rază medie și lungă de acțiune.
A doua urgență a Moscovei a fost crearea condițiilor pentru spargerea „blocadei” reprezentată de sancțiunile economice la adresa Rusiei. Conjunctura a devenit favorabilă Rusiei urmare a precarităţii echilibrului pe scena socio-politică din Franţa, ţară ameninţată grav de spectrul şomajului în cîteva luni. 

În decembrie 2010, Nicolas Sarkozy s-a întors din vizita oficială efectuată în India cu cea mai mare comandă din istoria aeronauticii comerciale, în valoare de 15 miliarde de dolari, vizând livrarea în următorii 8 ani, a 180 de avioane Airbus companiei indiene IndiGo Airlines. Contractul a fost rulat în proporție de 30-40% și poate fi oricând sistat. 
În 2012, tot în timpul mandatului Sarkozy, avionul franțuzesc Dassault Rafale a fost declarat câștigător în fața rivalul european Eurofighter Typhoon în finala competiției MMRCA-126, a Forțelor Aeriene ale Indiei. Competiţia viza selecția tipului de avion multirol, ce urmează să înlocuiască aparatele MiG-21 Bizon ale Indiei. Una dintre condiţiile contractul iniţial, evaluat la 20-25 miliarde de euro, este ca aproape 100 de aparate din cele 126 să fie asamblate în India. Întrucât Franţa a stabilit un interval de trei ani de la semnarea contractului-cadru până la livrarea primului exemplar către beneficiar ”India are toate motivele să nu mai fi interesată de Rafale la sfârşitul anului 2014”
 a precizat ambasadorului rus la New Delhi, Alexandru Kadakin. Motivul: contractul Rusiei cu China pentru livrarea a 28 de sisteme AA şi anti-racheta de ultimă generaţie  S 400 Triumf şi a 24 de avioane Suhoi 35 S, avizat de Vladimir Putin. Contractul urmează să fie semnat în primele zile ale anului 2015. 
Dacă Franţa menţine decizia indicată de Washington, de a nu livra Rusiei port-elicopterele Mistral - plătite, parţial, în avans, de Moscova - Moscova se află în situaţia de a oferi Beijingului avioane Su-35 S, împreună cu piese de schimb și 100 de motoare AL-41F1S cu tracţiune vectorizată - cele mai puternice motoare pentru avioanele multirol de generația a 4++. China a surprins scena mondială înlocuind  radarele PESA (Passive Electronically Scanned Array) cu modernele AESA (Active Phased Array Radar), pe toate cele cinci avioane AWACS ale sale, denumite KJ-2000. Avioanele KJ-2000 - aparate rusești IL-76, modificate - amenajate ca puncte de comandă zburătoare, au devenit, astfel, mai performante decît Boeing-urile americane E-3C Sentry - dotate cu radare PESA. Fiecare KJ-2000 poate urmări 300 de ținte aeriene inamice, simultan cu dirijarea la interceptare a câte 100 de avioane de vînătoare chinezești. Radarul AESA 50N6A a fost preluat de pe sistemele AA rusești Tor-M2E și S-350. 

Printr-un efect de domino, dacă Franţa nu livrează Rusiei nava de război Mistral, înseamnă că Rafale, cel mai bun avion de vînătoare francez al tuturor timpurilor, se transformă - metaforic - dintr-un avion de vînătoare, într-un trofeu de vînătoare. Este de precizat că, la simulări, Rafale a demonstrat că ”doboară” cel mai bun avion american, F-22 Raptor, în lupta aeriană manevrieră - după ce a ”doborât”, de patru ori consecutiv, avioanele Eurofighter Typhoon. 

Tot printr-un efect de domino, India - a patra economie mondială - care speră la prelungirea conductei de gaze rusești „Puterea Siberiei” până în India, a anunţat, pe 25 octombrie că vizează o reorientare în privinţa contractelor de achiziţii, alocând suma de 13 miliarde dolari americani pentru anumite noi programe militare. India, care este cel mai mare importator de arme ruseşti şi care a mai produs până în prezent, în licenţă, 200 de avioane Su-30MKI, se vede obligată să renunţe la Rafale. Avionul franţuzesc Rafale, dotat cu radar PESA, deși este mai bun decît Su-30MKI, îi este inferior lui Su-35 S, care, în plus, dispune  de motoare cu tracţiune vectorizată, pe care Rafale nu le are. Astfel, previzibil, India va comanda 126 de Su-35 S, în locul aparatelor franceze Rafale.
Ruşii cred că presa străină îl critică pe Putin pentru a destabiliza ţara

Majoritatea ruşilor consideră că relatările negative din presa internaţională cu privire la Rusia şi la preşedintele Vladimir Putin reprezintă o tentativă de a destabiliza ţara, potrivit unui sondaj citat de Moscow Times.  Conform sondajului realizat de institutul VTsIOM şi dat publicităţii la sfârşitul lunii octombrie, 87% dintre respondenţi consideră că remarcile critice ale presei străine au motivaţii ascunse. Doar 4% dintre participanţii la sondaj cred că scopul criticilor este să îmbunătăţească situaţia ţării.

Dintre cele 1.600 de persoane chestionate, 82% apreciază că aceia care condamnă politicile lui Vladimir Putin vor înlăturarea guvernului de la putere. De asemenea, 87% dintre respondenţi cred că astfel de critici aduse liderului de la Kremlin sunt nefundamentate şi cauzate de faptul că preşedintele rus promovează politici independent de restul comunităţii internaţionale.
Potrivit sondajului, 68% dintre participanţi aprobă politica oficială faţă de presa străină, apreciind că aceasta prezintă în mod subiectiv acţiunile guvernului rus, în timp ce 20% consideră că relatările presei internaţionale sunt obiective. Pe de altă parte, mai mulţi ruşi citesc presa internaţională în prezent decât în 2009 (37% faţă de 29%). Sondajul a fost efectuat în perioada 25-26 octombrie în 132 de oraşe şi 45 de regiuni din Rusia, pe un eşantion de 1.600 de persoane, cu o marjă de eroare de 3,5%. 
Sancţiunile europene au efect contrar celui scontat, în Rusia

Potrivit Reuters, Gazprom a făcut o ofertă pentru a-şi ajuta marele rival Rosneft în proiectul petrolier din Arctica, fapt ce demonstrează că sancţiunile Occidentului contra Moscovei au unit elita politică şi economică a Rusiei. Sancţiunile americane pun în pericol un proiect al Rosneft cu ExxonMobil pentru forarea petrolului în Marea Kara. Faptul că rivalii ar putea coopera pentru reducerea impactului sancţiunilor este un semnal forte că, după 7 luni, măsurile occidentale au efect invers celui scontat. “Departe de a diviza apropiaţii preşedintelui Putin, sancţiunile au forţat principalii actori din sectorul energetic să se ralieze în spatele lui. Acest cerc din jurul lui Putin este cel mai vizat, iar sancţiunile au determinat anturajul preşedintelui să se consolideze”
. 

Rosneft a precizat că va continua forajele în Marea Kara. Pe de altă parte, purtătorul de cuvânt al lui Vladimir Putin, Dmitri Peskov, a subliniat că sancţiunile nu vor putea opri forajele în Arctica. Washingtonul şi Bruxelles sperau să creeze diviziuni în anturajul preşedintelui rus şi să determine o schimbare a politicii Kremlinului faţă de Ucraina. Referitor la sancțiunile impuse de Occident, Vladimir Putin a precizat că ”Rusia nu va încerca să cadă la o înțelegere, nu va cere nimănui nimic” și ”va reuși să se descurce singură”
.

De menţionat este declaraţia lui Ben Rhodes, consilier prezidenţial la Washington. Potrivit oficialului american, „Sancţiunile nu au avut încă efectul dorit asupra Rusiei”
 motiv pentru care SUA doresc aplicarea lor în continuare.
Putin: ”Revoluţiile colorate” au “deschis cutia Pandorei”
 

Preşedintele rus, Vladimir Putin, a acuzat SUA că distrug echilibrul puterilor la nivel mondial pentru a obţine beneficii proprii. "Sistemul de relaţii internaţionale are nevoie de unele schimbări, dar SUA, care cred că au câştigat Războiul Rece, nu văd această necesitate". El a criticat Occidentul pentru că "închide ochii la pătrunderea terorismului internaţional în Rusia şi în ţările din Asia Centrală". A afirmat, de asemenea, că SUA se fac responsabile de sponsorizarea grupărilor extremiste. "Nu încetează niciodată să mă uimească modul în care partenerii noştri s-au făcut vinovaţi de aceleaşi greşeli mereu. În trecut au sponsorizat extremiştii islamici care luptau împotriva Uniunii Sovietice, în Afganistan. Din această cauză au apărut talibanii şi Al-Qaida". El i-a criticat şi pe cei care cumpără petrol de la terorişti contribuind la sporirea fondurilor acestora. "Teroriştii vând petrol la un preţ foarte scăzut, iar acele ţări care îl cumpără şi apoi îl vând, finanţează terorismul, care în cele din urmă se va întoarce împotriva lor"
.

Vladimir Putin s-a referit şi la numeroasele sancţiuni impuse Rusiei de către Statele Unite şi Occident, afirmând că a fost o greşeală cu efecte asupra tuturor. "SUA, care au implementat sancţiuni împotriva Rusiei, îşi taie singure creanga de sub picioare" a afirmat el. Sistemul negocierilor pentru reducerea şi controlul armelor a fost distrus. Acesta avea un potenţial real şi fusese propus de SUA, a precizat preşedintele rus.

Vladimir Putin a criticat, de asemenea, autorii "haosului controlat" şi “revoluţiilor colorate” întrucât nu ştiu ce fac şi, probabil, au "deschis cutia Pandorei". El a afirmat că Moscova "a încercat să discute cu Statele Unite despre Ucraina de multă vreme, dar ni s-a spus că nu este treaba noastră. Apoi au întors cele două ţări una împotriva ceileilalte, ceea ce a dus la o distrugere de amploare a infrastructurii. Când am întrebat de ce fac acest lucru, ei au ridicat din umeri şi nu au avut un răspuns"
.

Preşedintele rus a declarat că afirmaţiile potrivit cărora Rusia încearcă să creeze un imperiu şi să destabilizeze lumea nu au fundament. "Rusia a ales - noi vrem să ne dezvoltăm economia şi să dezvoltăm valorile democratice. Lucrăm cu partenerii noştri în cadrul Cooperării de la Shanghai, uniunea BRICS de exemplu. Vrem ca opiniile noastre să fie respectate. Trebuie să fim cu toţii precauţi pentru a nu face paşi grăbiţi şi periculoşi. Unii jucători de pe scena mondială au uitat de acest lucru"
. 
”Există impresia că aşa-zişii învingători ai Războiului Rece au decis să ducă situaţia până la limită, să creeze o lume după bunul lor plac și pentru interesele lor”
 a afirmat liderul de la Kremlin, subliniind că actualul sistem de securitate globală și regională este ”slăbit, fracţionat şi deformat”. ”Actuala lume unipolară a devenit incomodă, greu de controlat şi de dominat de liderul ei autoproclamat” a continuat Vladimir Putin, cu referire la Statele Unite şi la ”propaganda americană” ce plasează în ”centrul răului” Iranul, ca ţară ce aspiră să obţină arme nucleare, ori China, care dorește să devină prima economie a lumii, ori Rusia, ca putere nucleară. Președintele rus a subliniat că ”Războiul Rece s-a încheiat”, însă ”nu s-a ajuns la semnarea păcii” care să stabilească noi reguli ale jocului în relaţiile internaţionale. 
Stoltenberg: Alianţa Nord-Atlantică este "vigilentă"
 

"NATO este puternică" şi "rămâne vigilentă" în urma intensificării  zborurilor aviaţiei militare ruse în spaţiul UE, a afirmat secretarul general al Alianţei Nord-Atlantice, Jens Stoltenberg, în contextul înregistrării  “intensificării" incursiunilor avioanelor militare ruse, care, aparent efectuau manevre deasupra Mării Negre, Mării Baltice şi Mării Nordului. "Această forţă este răspunsul nostru" a adăugat Jens Stoltenberg, fără a emite ipoteze cu privire la motivele zborurilor. "Nu suntem în situaţia unui război rece. Dar Rusia a subminat încrederea şi tot ceea ce am încercat să creăm, o relaţie cu NATO mai cooperantă şi mai constructivă de la încheierea Războiului Rece"
. 
Alianţa Nord-Atlantică a anunţat, într-un comunicat, că avioane NATO au decolat spre patru zone diferite, pentru misiuni de interceptare a patru grupuri de avioane militare ruse care efectuau "manevre" deasupra Mării Negre, Mării Baltice şi Mării Nordului. Opt avioane militare ruse - patru bombardiere şi patru aeronave de alimentare în aer - au fost interceptate de aparate de vânătoare NATO în Marea Nordului. Marea Britanie, Norvegia şi Portugalia au furnizat avioane de interceptare. Într-un alt incident, aviaţia militară turcă a interceptat patru avioane ruse, inclusiv două bombardiere de tip TU-95, deasupra Mării Negre. Avioane germane au interceptat şapte avioane militare ruse deasupra Mării Baltice. Potrivit NATO, aparatele de zbor ruse nu au prezentat nici un plan de zbor, nu au avut nici un contact cu autorităţile aviaţiei civile şi nu au comunicat, "ceea ce reprezintă un risc potenţial pentru zborurile civile"
. 
“Recunoaşterea alegerilor separatiste de Moscova va atrage noi sacţiuni”

Şeful Delegaţiei Uniunii Europene în Federaţia Rusă, Vygaudas Usackas, a avertizat, în 29 octombrie, că recunoaşterea de către Moscova a alegerilor separatiste din autoproclamatele republici populare Doneţk şi Luhansk ar putea duce la noi sancţiuni împotriva Rusiei. Recunoaşterea alegerilor organizate de separatişti “nu va contribui la interesul pe care îl avem în UE cu privire la reexaminarea sancţiunilor. Suntem surprinşi de faptul că Rusia este pregătită să trimită observatori la alegerile organizate de autorităţile autoproclamate şi care sunt contrare acordurilor de la Minsk”
.  
Diplomatul european a mai menţionat că este puţin probabil ca acest pas al Moscovei să contribuie la detensionarea situaţiei şi la restabilirea încrederii privind aplicare a acordurilor de pace. De asemenea, şi-a exprimat regretul că situaţia din Ucraina dobândeşte caracteristicile unui “conflict îngheţat”, care “nu va aduce beneficii nici localnicilor, nici ruşilor, nici relaţiei dintre UE şi Rusia”
. 
ONU: alegerile separatiştilor, "o gravă încălcare" a acordurilor de la Minsk

Secretarul general al ONU, Ban Ki-moon, a precizat că "alegerile" convocate de separatiștii proruși din estul Ucrainei constituie "o gravă încălcare" a acordurilor de la Minsk semnate în septembrie de părțile implicate în conflict. "Aceste alegeri constituie o gravă încălcare a Protocolului şi Memorandumului de la Minsk care trebuie respectate integral şi puse în aplicare urgent. Ele contravin de asemenea Constituţiei şi legislaţiei ucrainene" a transmis Ban Ki-moon, prin purtătorul său de cuvânt, Stephane Dujarric. Secretarul general ONU ''face apel la întreaga lume să sprijine acordurile de la Minsk şi să coopereze la reglementarea paşnică a conflictului'' din estul Ucrainei, confirmând şi "importanţa fundamentală a restabilirii stabilităţii şi protejării suveranităţii şi integrităţii teritoriale" ţării.
Rusia a anunțat că va recunoaște aceste alegeri. Precizarea a generat critici din partea Kievului și a Occidentului, care au atras atenţia că recunoaşterea de către Moscova a scrutinului separatiștilor "subminează procesul"
 de pace menit să pună capăt conflictului din estul Ucrainei.
UE: Taxele Rusiei la exporturile de petrol încalcă regulile OMC

Uniunea Europeană a comunicat Rusiei că sistemul său de taxare a exporturilor de petrol încalcă regulile Organizaţiei Mondiale a Comerţului, favorizând China şi discriminând cumpărătorii europeni, au declarat diplomaţi de la Bruxelles. UE denunţă faptul că Rusia stabileşte taxe diferite pentru export în timp ce urmăreşte să-şi dezvolte anumite câmpuri petroliere din estul Siberiei, care aprovizionează conducta ESPO către China şi coasta Pacificului. De asemenea, “Rusia urmăreşte să-şi dezvolte exporturile de petrol şi gaze către China şi alte pieţe asiatice pentru a compensa eforturile UE de a se distanţa de importurile energetice ruseşti. Kremlinul a declarat că taxarea diferită are la bază calitatea diferită a ţiţeiului produs de diferite câmpuri petroliere, dar UE consideră că este unul şi acelaşi produs şi i-a cerut Rusia să înlocuiască taxele pentru export cu o taxă de extracţie”
. 
Reprezentantul Rusiei la OMC a declarat că ţara sa a fost serioasă legat de angajamentele asumate, fiind pregătită să se implice într-un dialog constructiv. A atras atenţia asupra faptului că Rusia a redus unele tarife în luna septembrie. De asemenea, a subliniat că suspendările în comerţul cu Ucraina au fost generate de inconsecvenţele ucrainene, precum şi de necesitatea de a preveni practicile comerciale neloiale şi de a proteja drepturile consumatorilor.
Un nou război rece Occident-Rusia - şoc pentru economia UE
Un nou război rece ar schimba profund modul în care funcţionează economia mondială şi ar avea consecinţe economice imediate: ar fi o lovitură pentru economia europeană şi ar duce la creşterea bugetelor de apărare, se precizează într-o analiză a MarketWatch. 

Situaţia economică a Europei se înrăutăţeşte

Rusia, a opta economie mondială, este vecină cu UE. Valoarea schimburilor comerciale UE-Rusia a crescut de la 90 miliarde dolari americani, în urmă cu un deceniu, la 335 miliarde. Exporturile către Rusia au ajutat companiile europene într-o perioadă în care pieţele interne aveau probleme. Ele reprezintă 0,6% din PIB-ul Europei - pe fond, un procentaj deloc nesemnificativ. În situaţia sancţiunilor şi barierelor comerciale, şi Uniunea Europeană are de suferit.
Preţurile la energie cresc

Europa depinde de gazul rusesc - 40% din importul de gaz al Germaniei provine din Rusia, iar Austria importă 50% din gazul necesar, tot din Rusia. Sancţiunile sunt lipsite de efecte dacă nu vizează exporturile de gaz. MarketWatch anticipează că şi restul lumii va importa tot mai puţin gaz rusesc. Pe cale de consecinţă, dacă oferta se reduce, preţurile cresc.
Cheltuielile de apărare cresc
După sfârşitul Războiului Rece, statele occidentale au redus, treptat, cheltuielile de apărare. Marea Britanie, de exemplu, aloca 4% din PIB pentru Apărare înainte de căderea Zidului Berlinului - ulterior, a alocat sub 3%. Situaţia apărută în Ucraina prin intervenţia Rusiei este un motiv suficient pentru creşterea, din nou, a bugetelor de apărare. Va exista o consecinţă în favoarea industriei de apărare - în timpul Războiului Rece, cursa înarmărilor a dus şi la un progres tehnologic, altfel greu de anticipat. Problema este că, acum, momentul nu este propice: economiile occidentale îşi revin după criza economică, iar guvernele nu îşi permit să aloce mulţi bani pentru domeniul Apărării.
Tipărirea de bani, injectarea de fonduri în economie – Quantitative Easing

De la debutul crizei în Ucraina s-a remarcat o scădere a deţinerilor mondiale de bonduri americane de trezorerie. Nu s-a găsit o explicaţie precisă, dar există speculaţii potrivit cărora ruşii încearcă să-şi plaseze banii astfel încât să nu existe riscul de a fi „îngheţaţi”. Într-o lume în conflict, banii nu mai circulă cu atâta uşurinţă, argumentează MarketWatch. Fără infuziile de capital străin, ţări precum SUA, Marea Britanie sau Japonia vor avea o problemă de finanţare. Soluţia va fi ca băncile centrale să tipărească bani, cu toate efectele cunoscute.
SUMMIT CSI TENSIONAT, LA MINSK
Summit CSI, fără mari aşteptări

La Minsk a avut loc, în 10 octombrie 2014, summit-ul CSI. Iniţial, toți liderii statelor CSI și-au confirmat participarea la summit, cu excepția președintelui ucrainean Petro Poroșenko. 
Președintele Republicii Moldova, Nicolae Timofti, a precizat că nu are mari așteptări de la aceasdtă reuniune la nivel înalt, dar participă pentru a consolida relațiile bilaterale cu unele țări din această structură regională. „Mari aşteptări nu am de la acest summit, dar am găsit de cuviinţă să particip la el pentru a continua relaţiile bune, existente între statele noastre, mai ales sub aspect bilateral (…) Sper că la aceste întâlniri vom avea posibilitatea să cunoaştem tendinţele unor state privind relaţiile noastre bilaterale, fiindcă în relaţiile ce ţin de CSI, ne convingem că ele nu sunt viabile, nu sunt suficient de funcţionale pentru Republica Moldova”
.

Președintele moldovean a subliniat că, în ultimele luni, “s-au făcut mai multe tentative pentru a destabiliza situaţia” din Republica Moldova. „Se observă o tendinţă de dezbinare a statului, nu în zadar au fost desfăşurate referendumuri ilegale, au fost reţinute mai multe persoane care au acţionat ilegal. Instituţiile de securitate ale statului funcţionează, se lucrează, dar sunt lucruri despre care nu trebuie vorbit, dar acţionat”
 a declarat Nicolae Timofti. 
Întâlnire la vârf CSI fără Porosenko

Consilierului prezidențial Iuri Ușakov a precizat că Ucraina participă la summit-ul din capitala Belarus fără a se anunţa, anterior, la ce nivel va fi reprezentată. Pe de altă parte, preşedintele ucrainean Petro Poroşenko a afirmat, într-o discuţie telefonică purtată cu omologului său din Belarus, Aleksandr Lukaşenko, că nu va participa la summit-ul CSI din 10 octombrie, de la Minsk. Precizarea a fost făcută de serviciul de presă al liderului de la Minsk, citat de agenţia rusă Itar Tass.  

"Preşedintele belarus Aleksandr Lukaşenko a avut o discuţie telefonică cu omologul său ucrainean Petro Porosenko despre agenda reuniunii şefilor de stat la summitului Comunităţii Statelor Independente  de la Minsk", a precizat serviciul de presă. "Preşedintele Ucrainei, Petro Porosenko, a prezentat scuze pentru absenţa sa la summit şi i-a cerut preşedintelui Belarus să-i informeze pe ceilalţi participanţi cu privire la decizia Kievului"
 a informat serviciul de presă, adăugând că Ucraina va fi reprezentată la summit de către ambasadorul său la Minsk.
Petro Poroşenko i-a solicitat, de asemenea, lui Aleksandr Lukaşenko, să le prezinte şefilor de stat poziţia Ucrainei faţă de situaţia din regiunile Doneţk şi Lugansk. A sugerat că se va întâlni cu liderul Belarus în Ucraina, în viitorul apropiat, pentru discuţii privind relaţiile bilaterale.
Discuţie tensionată, cu potenţial exploziv, între Putin şi Timofti


La summit-ul CSI de la Minsk a apărut o situaţie tensionată, care a reţinut atenţia generală. Discursul preşedintelui moldovean, Nicolae Timofti, care s-a arătat indignat de faptul că piaţa Rusiei s-a închis după ce Moldova a semnat Acordului de Asociere cu UE, se pare că l-a enervate puternic pe liderul de la Kremlin, Vladimir Putin. Reacţia celor doi şefi de stat a fost atât de puternică, încât presa a comentat "Putin şi Timofti erau cât pe ce să se ia la bătaie"
. La mai puţin de o lună după ce Chișinăul a semnat, în 27 iunie 2014, Acordul de Liber Schimb cu Uniunea Europeană, Rusia a impus un embargo asupra importurilor de fructe şi legume moldoveneşti. Începând cu 1 septembrie 2014, a introdus şi taxe vamale pentru importurile unor produse provenind din Republica Moldova.

Preşedintele Rusiei, Vladimir Putin, a declarat la summit-ul CSI că Moscova este dispusă să discute despre “problemele legate de asociere Moldovei şi Ucrainei cu Uniunea Europeană”. “Moscova nu este împotriva asocierii acestor ţări cu UE, însă problema este condiţiile în care se produce această asociere” a subliniat Vladimir Putin. "Rusia a iniţiat consultări intense cu Uniunea Europeană şi Ucraina. Şi iată rezultatul, am convenit că intrarea în vigoare a Acordului de liber-schimb UE-Ucraina va fi amânată. Dar unde a fost Republica Moldova? De ce cu Republica  Moldova nu am putut construi asemenea relaţii? Ne-am adresat Chişinăului în repetate rânduri cu o propunere similară, dar, din păcate, nu am primit un răspuns clar din partea colegilor noştri moldoveni. (…)Nu ne-am opus niciodată unor relaţii mai apropiate cu UE, noi înşine dorim această apropiere (…)Dificultăţile apar nu din cauza unor măsuri restrictive, ci a refuzului partenerilor noştri de a să discuta în mod deschis despre toate riscurile pentru economia rusă "
 a denunţat liderul rus. 

Discuţia dintre Vladimir Putin şi Nicolae Timofti a continuat, dincolo de discursurile oficiale. Schimbul de replici între Putin şi Timofti a fost foarte aprins, derulându-se și în timpul discursului lui Emomali Rahmon, preşedintele Tajikistanului. Potrivit, Moskovski Komsomolets, tensiunea dintre cei doi lideri, care stăteau alături la aceeaşi masă, l-a marcat pe preşedintele Kârgâzstanului, Almazbek Atambayev. “Acesta a luat un creion de pe masă şi a scris un mesaj pentru preşedintele Republicii Belarus, Aleksandr Lukaşenko. Însă, în final, nu a fost necesară intervenţia liderului de la Minsk”
.
Post-Minsk: Reacţii şi contra-reacţii  ale Moscovei şi Chişinăului

După schimbul de replici acide dintre președintele Republicii Moldova, Nicolae Timofti, și liderul de la Kremlin, Vladimir Putin, la summitul CSI de la Minsk, Moscova a reacţionat la orice declaraţie sau decizie a Chișinăului care o viza sau părea a o viza.
Ministerul rus de Externe a reacționat cu întârziere la o decizie a Consiliului Coordonator al Audiovizualului (CCA), aprobată în 7 octombrie 2014, prin care au fost sancționate patru posturi autohtone de televiziune care retransmit programe din Rusia pe teritoriul Moldovei. CCA a probat faptul că respectivii radiodifuzori “au folosit etichetări pentru a discredita, denigra şi a pune într-o lumină negativă una din părţile implicate în conflictul armat din Ucraina - Guvernul Ucrainei. Pentru aceasta, posturile respective de televiziune au recurs la dezinformare şi manipulare”
 a precizat CCA din Republica Moldova. Deși reportajele au fost transmise de la Moscova, conform legislației moldovenești, studiourile locale din Moldova poartă responsabilitatea pentru conținutul editorial difuzat.
Ministerul rus de Externe a reacționat la decizia autorității moldovenești în domeniul audiovizualului în 15 octombrie. Într-un comunicat oficial, Ministerul rus de Externe a acuzat CCA de „cenzură politică şi încălcarea dreptului la liberă exprimare”. În același comunicat se mai precizează că “scopul real al sancţiunilor este de a reduce volumul de ştiri difuzate de posturile TV ruseşti în spaţiul informaţional al Republicii Moldova”
. Acuzațiile Rusiei nu s-au oprit aici. Diplomația rusă a sugerat că posturile TV ar fi fost sancționate la indicația Ambasadei SUA și a Delegației UE din Chișinău.
Președintele CCA a respins categoric acuzațiile: „Monitorizarea posturilor TV s-a efectuat conform unei metodologii elaborate de experţii europeni. S-au atestat derogări grave în ceea ce priveşte echidistanţa acestor posturi de televiziune şi ele au fost sancţionate”. Președintele Asociației pentru drepturile de autor și conexe „APOLO”, care a sesizat CCA în acest caz, susține că declarațiile MAE rus sunt „ilegale şi manipulatorii”
.
După o zi de la transmiterea primului comunicat, în 16 octombrie, Ministerul rus de Externe a transmis un nou comunicat prin care era vizată, din nou, Republica Moldova. Astfel, Rusia a criticat propunerea „unor forţe politice” de la Chișinău de modificare a formatului de pacificare de la Nistru. Iniţiativa a fost expusă, la sfârșitul lunii septembrie, de la tribuna ONU, de către ministrul moldovean de Externe, Natalia Gherman. În momentul respectiv, diplomația rusă nu a reacționat prin comunicate oficiale - în schimb, vicepremierul rus Dmitri Rogozin a amenințat militar Republica Moldova.
În comunicatul difuzat în 16 octombrie 2014, MAE rus susține că „principalul motiv al forţelor politice, care se pronunţă pentru transformarea actualei misiuni de pacificare, nu este asigurarea unor garanţii de pace şi stabilitate pe Nistru, ci aspiraţia de a scoate cu orice preţ contingentul rus de pacificare din zona de conflict”
. Potrivit comunicatului, Rusia, Moldova și „Transnistria”, iar mai târziu și Ucraina, au convenit iniţial că reformatarea misiunii pacificatoare se va produce doar în condițiile reglementării politice a conflictului transnistrean. „Părţile se apropiaseră de o asemenea situaţie (…) dar la intervenţia directă a Bruxelles-ului şi Washington-ului această oportunitate a fost ratată de partea moldovenească prin nesemnarea documentului cunoscut sub denumirea „Memorandumul Kozak””
.

Chişinăul a expulzat un agent rus
Poliția de Frontieră din Republica Moldova l-a reținut și expulzat în Rusia, de la aeroport, pe Vasili Kașirin, unul dintre agenții Moscovei, consilier al Ninei Ștanski, ministru de Externe al regiunii separatiste transnistrene. Vasili Kașirin a  fost declarat persoană indezirabilă și somat să părăsească Moldova. După întoarcerea la Moscova, acesta a precizat: „Nu ne permit să intrăm în Chişinău, vom zbura direct la Tiraspol”. “Şi deputatului rus Constantin Zatulin i-a fost, cândva, îngrădit accesul în Crimeea”
.
Anterior, Consiliul Suprem de Securitate al Republicii Moldova a reacționat ca urmare a unor tentative eșuate a așa-numiţilor „omuleți verzi” de a pătrunde în Republica Moldova. Unul din consilierii șefului statului declarase atunci că „mai multe persoane suspectate că ar fi militari ruşi au încercat să intre în Republica Moldova”
.
Lukaşenko critică presiunile Moscovei asupra Chişinăului
Federația Rusă nu trebuie să exercite presiuni asupra republicilor post-sovietice care au ales calea integrării în Uniunea Europeană, a declarat președintele Belarus, Aleksandr Lukașenko. Totodată, a confirmat susținerea politicii oficiale a Chișinăului în „problema transnistreană”
.  

„Uniunea Europeană ajută la modernizarea Republicii Moldova, însă Federaţia Rusă nu vrea să observe acest lucru, acordând o mai mare atenţie amenibţărilor la adresa intereselor ruse”
 a subliniat Aleksandr Lukașenko. Liderul de la Minsk a criticat presiunile Moscovei asupra Chișinăului, inclusiv interzicerea importurilor de produse alimentare din Republica Moldova. 
ALEGERI PARLAMENTARE ÎN UCRAINA.

POROSENKO: “TRIBUNALUL POPORULUI A CONDAMNAT LA MOARTE PARTIDUL COMUNIST”

În urma alegerilor parlamentare din Ucraina, desfăşurate în 26 octombrie 2014, şase partide sunt reprezentate în noul Legislativ de la Kiev. Cele mai multe voturi a obţinut Frontul Naţional, formaţiunea premierului Arseni Iaţeniuk, - 22,1% - ceea ce îi asigură 64 de locuri în Parlament.  Cu un mandat mai puţin a obţinut blocului lui Petro Poroşenko, cu 21,8% din sufragii. Partidul Samopomici a fost  votat de aproape 11% dintre alegători. În noua Rada de la Kiev au mai accedat Blocul Opoziţiei, Partidul Radical al lui Oleg Liaşko şi Batkivşina (Pământ strămoşesc) al fostului premier Iulia Timoşenko a precizat Kyiv Post. Pentru prima dată, comuniștii nu reușesc să acceadă în Legislativul ucrainean.

Liderul de la Kiev, Petro Poroşenko, a precizat că scrutinul electoral a confirmat încrederea populaţiei în aderarea la Uniunea Europeană. „Mai mult de trei sferturi dintre alegătorii care au participat la vot au sprijinit puternic și ireversibil orientarea Ucrainei spre Europa”. Petro Poroşenko s-a declarat satisfăcut de înfrângerea electorală a comuniştilor. „Tribunalul popular (...) a condamnat la moarte Partidul Comunist. Ucrainenii au aplicat o lovitură decisivă coloanei a cincea comuniste”
. 

Kent Harstedt, şeful misiunii Organizaţiei pentru Securitate şi Cooperare din Europa, a insistat asupra bunei organizări a alegerilor parlamentare din Ucraina. „Instituţiile şi alegătorii ucraineni au răspuns dificultăţilor descurajante cu un scrutin care corespunde în mare parte angajamentelor democratice”
. 
Surprinza naţionalistă


Numărul mare de voturi obţinute de partidul Samopomici a surprins Ucraina. Fondat cu doi ani în urmă de Andreii Sadovî, primarul oraşului Lvov, un bastion naţionalist din vestul Ucrainei, acesta a propus candidaţi din afara lumii politice ucrainene, refuzând să susţină politicieni cunoscuţi sau înalţi funcţionari. Primii doi candidaţi de pe listă sunt Ganna Gopko, în vârstă de 32 de ani - cunoscută pentru iniţiativele sale reformiste - şi Semen Semencenko, fondatorul batalionului de voluntari din Donbas. Ceilalţi candidaţi propuşi sunt foşti combatanţi din estul ţării, activişti, experţi şi oameni de afaceri. Programul electoral al Samopomici pune accent pe lupta împotriva corupţiei, renunţarea la imunitatea parlamentară, îndepărtarea funcţionarilor corupţi sau proseparatişti şi aderarea la NATO. Votanţii Samopomic speră ca noii deputaţi să constitui o forţă de schimbare “care să înlăture corupţia atât de întâlnită în politica ucraineană”
. 

Potrivit lui Grigori Karasin, ministru adjunct de Externe al Rusiei, alegerile din Ucraina au dat câştig de cauză unor „forţe politice mai mult sau mai puţin rezonabile”. Oficialul rus a suliniat că „sprijinul considerabil primit de naţionalişti şi de forţele şovine” creează condiţiile pentru noi „apeluri la folosirea forţei şi la vărsare de sânge”. Dacă Frontul Popular şi Samopomici susţin o politică de fermitate în raport cu Moscova şi forţele proruse, Partidul Radical şi Batkivşcina “practică un discurs mai războinic”
.

Anterior scrutinului - rezumat

În cursa electorală au intrat 29 de partide. Competiţia s-a desfăşurat într-un sistem electoral mixt, cu jumătate de mandate alese pe liste şi jumătate prin vot uninominal. Pentru Petro Poroşenko acest scrutin a fost deosebit de important. Conform Constituţiei, Parlamentul şi Guvernul dispun de mai multă putere decât şeful statului. Obiectivul preşedintelui a fost obţinerea unei majorităţi parlamentare. La crearea ei pot contribui atât mandatele directe cât şi aliaţii. 
Anterior scrutinului, un sondaj naţional indica următorul clasament:
Blocul Petro Porosenko - 23,5%

Partidul Popular (al premierului Arsenii Iaţeniuk) - 21,3%

Samopomich (partidul primarului orasului Liov) - 13,2%

Blocul Opoziţiei - 7,6%

Partidul Radical (al lui Oleh Liashko) - 6,4%

Partidul Svoboda - 6,35%

Partidul Batkivscina (al Iuliei Timoşenko) - 5,6%

Partidul Pozitiei Civile - 3,5%

Partidul Comunist - 2.95%

 Partidul Ucraina Puternica - 2,6%
Petro Porosenko s-a străduit să şi-l apropie pe premierul Arseni Iaţeniuk. Cei doi nu s-au putut înţelege asupra coaliţiei. Ca adversară a lui Petro Poroşenko s-a poziţionat şi ex-premierul Iulia Timoşenko, lider al formaţiunii Batkivşcina (Patria).  

Cu Petro Perosenko s-a aliat primarul Kievului, ex-campionul mondial Vitali Kliciko. Udar, formaţiunea celebrului boxer, a devenit coloana vertebrală a Blocului Porşenko. Popularitatea relativ ridicată a Blocului Poroşenko este "rezultatul unui mănunchi de factori" a apreciat Viktor Samiatin, expert la Centrul pentru Studii politice şi Economice din Kiev. 

Decizia lui Poroşenko de a le acorda separatiştilor din estul Ucrainei o autonomie sporită a suscitat şi critici. Oleg Leaşko, lider al Partidului Radical, a calificat-o drept "capitulare". Oleg Leaşko s-a afişat ca patriot intransigent, apărând în fotografii înarmat cu o furcă - simbolul răscoalelor ţărăneşti - sau cu un Kalaşnikov. Alegătorii actuali ai Partidului Radical au votat în 2012 pentru partidul naţionalist Svoboda, a afirmat expertul Viktor Samiatin. 
Marii perdanţi ai acestor alegeri sunt, în afara comuniştilor, adepţii lui Viktor Ianukovici, fostul preşedintele ucrainean refugiat în Rusia. Mulţi dintre aceştia s-au reorganizat într-o grupare numită Blocul Opoziţiei. Baza electorală a Blocului Opoziţiei se află Crimeea şi în estul Ucrainei - unde nu s-a votat. Potrivit estimărilor comisiei electorale de la Kiev, în regiunile Doneţk şi Lugansk, controlate de separatiştii ruşi nu s-a votat în 13 din cele 42 de raioane. Din acest motiv, noul Legislativ va avea 420 de deputaţi - nu 450, ca până acum.
Comisia electorală, victima unui atac informatic

În ajunul alegerilor legislative, Comisia electorala ucraineană a fost ţinta unui atac informatic. Site-ul www.cvk.gov.ua a fost scos din uz, temporar. Serviciile de securitate au semnalat existenţa unor atacuri de tip "denial of service" (DDoS) - un tip de agresiune prin care se urmareste blocarea accesului la un sistem sau la un serviciu oferit de acesta. Pe de alta parte, un purtator de cuvant al Serviciilor de securitate ucrainene a precizat că „această Comisie a fost vizată de atacuri informatice timp de o săptămână înaintea alegerilor, dar au fost respinse”
. 
Serviciile de securitate informatică ale guvernului de la Kiev au dat asigurări că acest atac "previzibil" fusese anticipat. "Toate resursele informatice ale Comisiei electorale funcţionează în mod normal şi sunt protejate la un nivel ce face imposibil orice acces din partea serviciilor speciale ale unor ţări dezvoltate"
 a declarat presedintele Comisiei electorale, Mihailo Ohendovski, citat de Interfax.

Agenţia rusă de presă RIA Novosti, citând un comunicat publicat pe site-ul personal al procurorului general al Ucrainei, a precizat că numărătoarea electronică a voturilor din cadrul scrutinului nu ar mai fi posibilă. În replică, un purtător de cuvânt al Comisiei electorale a dezminţit informaţia, subliniind că sistemul de numărătoare a voturilor funcţionează normal. 

Atentat cu grenadă împotriva unui candidat al Frontului Popular

Cu mai puţin de o săptămână înaintea alegerilor, Volodimir Borisenko - un aliat al premierului Arsenii Iateniuk şi candidat al Frontului Popular în regiunea Kiev - a fost victima unui atentat cu grenadă si a unor focuri de arma langă domiciliul său din Borispil. A reuşit să supravieţuiască datorită vestei de protecţie. Potrivit autorităţilor ucrainene, agenţii SBU au arestat şi interogat un cetăţean rus, în vârstă de 40 de ani, născut în Kursk. S-a suspectat faptul că acesta ar fi asasin plătit „căruia i se trasase sarcina de a-l elimina pe Volodimir Borisenko”
. 

Majoritate parlamentară pro-europeană, legitimitate pentru putere
Partidele care pledează cauza apropierii de UE au câştigat majoritatea în Parlamentul de la Kiev. În plus, pentru prima dată au fost aleşi în Parlament câţiva tineri militanţi pentru drepturi civice. 
Scrutinul poate fi considerat un mare succes al democraţiei din Ucraina, fiindcă îi conferă legitimitate. Ucrainenii au mizat masiv, ca şi la alegerile prezidenţiale din luna mai, pe forţele democratice şi moderate. Faptul că numeroşi ucraineni nu au putut să voteze în estul Ucrainei, din cauza conflictului care mocneşte în regiune, nu ştirbeşte legitimitatea scrutinului. Mandatele care revin regiunii rămân, deocamdată, fără titulari. 

Alegerile apropie puternic Ucraina de Europa. Evoluţia situaţiei va depinde, în continuare, de acţiunile politicienilor de la Kiev, pe care Bruxelles-ul are datoria să-i sprijine. 
Vechile elite au, în continuare, pondere în decizii
În urma scrutinului, forţele politice pro-occidentale au câştigat majoritatea, însă, populiştii împreună cu vechile elite vor continua să aibă un cuvânt important de spus în deciziile importante privind Ucraina.

Reformarea Ucrainei se anunţă a fi un demers dificil din cauza rivalităţilor din tabăra pro-europeană. În plus, vechi elite rămân prezente în Rada de la Kiev - inclusiv foşti susţinători ai lui Viktor Ianukovici, grupaţi într-un bloc al opoziţiei. 

În plus, forţele populiste şi de dreapta vor influenţa deciziile Parlamentului, chiar dacă au obţinut un rezultat mai slab decât se anticipase.  

Obama: “Aşteptăm formarea unui guvern puternic”

Preşedintele Barack Obama i-a felicitat pe ucraineni pentru alegerile parlamentare. Pe de altă parte, a afirmat că ruşii au impiedicat alegătorii din estul ţării să ajungă la vot. "În numele poporului american felicit oamenii din Ucraina pentru succesul repurtat în alegerile parlamentare (…). Votul parlamentar (…) reprezintă un alt eveniment important în dezvoltarea democratică a Ucrainei. Aşteptăm cu nerăbdare convocarea noului parlament precum şi formarea rapidă a unui guvern puternic"
 a declarat liderul de la Casa Albă.

Barack Obama a cerut Moscovei să se asigure că "reprezentanţii" săi din Doneţk şi Luhansk vor permite alegătorilor să ajungă la vot în 7 decembrie, cu ocazia alegerilor locale. "Este clar că autorităţile din Rusia care ocupă Crimeea şi separatiştii ruşi din estul Ucrainei au impiedicat mulţi cetăţeni ucrainieni să-şi exercite dreptul democratic de a vota”. Statele Unite nu vor recunoaşte nici un scrutin organizat în zonele separatiste “dacă nu este în conformitate cu legislaţia ucraineană, nu are consimţământul şi nu se află sub autoritatea guvernului ucrainean”
 a precizat Barack Obama. 

Lavrov: “Moscova recunoaşte alegerile şi speră că noul guvern nu va susţine confruntarea”
Ministrul rus de Externe, Serghei Lavrov, şi-a exprimat speranţa că Rada Supremă de la Kiev va forma un Guvern "constructiv". "Sperăm că alegerile vor permite crearea rapidă a unui Guvern care va fi constructiv, nu va încerca să continue escaladarea tendinţelor beligerente din societate"
. 

Rusia va recunoaşte scrutinul din Ucraina, din 26 octombrie 2014 a precizat Serghei Lavrov. "Dacă luăm în considerare ansamblul, aceste alegeri au avut loc, dar nu pe întregul teritoriul ucrainean (…) vom recunoaste aceste alegeri, deoarece este foarte important pentru noi ca Ucraina să aibă, în final, autorităţi care nu se luptă între ele şi nici nu târăsc Ucraina către Occident sau către Est, ci tratează problemele reale ale ţării"
 a subliniat şeful diplomaţiei ruse. “Moscova speră că noul guvern al Ucrainei nu va susţine confruntarea, ci va desfăşura o activitate menită să reprezinte interesele poporului”
 a mai afirmat Serghei Lavrov.
Într-un registru sugestiv asemănător se încadrează declaraţiile lui Gernot Erler, însărcinat al guvernului german pentru relaţiile cu Moscova. Potrivit acestuia, „aspiraţia Ucrainei de a adera la NATO, pe care o exprimă Kievul, este puţin probabil să se realizeze în viitorul apropiat”. Pentru aceasta “Este nevoie ca iniţial să se schimbe multe lucruri. În primul rând, nu trebuie să fie tensiune şi conflictele care există în prezent în estul Ucrainei”. În plus, “Aderarea unei ţări la Alianţă ar trebuie să-i întărească securitatea. În cazul Ucrainei acest lucru nu se întrezăreşte deocamdată”. Gernot Erler a subliniat că “deşi Alianţa demonstrează forţă, nu încalcă, totuşi, Actul fondator NATO-Rusia din 1997, atât de important pentru viitoarea cooperare şi în cadrul căruia părţile au declarat că nu se consideră adversari”
. 

Putin a felicitat eliberatorii Ucrainei de sub ocupaţia nazistă

Ucraina sărbătoreşte ziua eliberării de sub ocupaţia nazistă în 28 octombrie. Vladimir Putin a transmis felicitări veteranilor de război “cu ocazia celei de a 70-a anicersări a eliberării Ucrainei de sub ocupaţia nazistă”. În scrisoarea adresată veteranilor, a subliniat că, “în prezent, cea mai importantă sarcină este contracararea încercărilor de readucere la viaţă a ideologiei fasciste şi de rescriere a istoriei comune a Rusiei şi Ucrainei”
.
Liderul de la Kremlin le-a urat veteranilor ucraineni de război “sănătate, prosperitate şi voioşie”, adăugând “urări de pace şi prosperitate” pentru tot poporul ucrainean. "În anii de după Marele Razboi Patriotic, în lupta grea şi sângeroasă pentru Ucraina, oamenii au fost martori ai puterii spirituale şi unităţii poporului nostru multietnic în întreaga sa glorie. Au fost martori ai curajului şi dârzeniei luptătorilor eliberatori, partizanilor şi muncitorilor de pe frontul de acasă" a precizat Vladimir Putin în telegrama de felicitare. "Trebuie să păstrăm cu grijă tradiţiile minunate ale prieteniei frăţeşti şi ajutorului reciproc" a continuat preşedintele rus. "Este extrem de important ca generaţia tânără să crească în spiritual unor valori patriotice înalte şi să reziste activ la orice încercare de renaştere a ideologiei naziste, de instigare la ura etnică şi falsificare a istoriei noastre comune". 

Vlad Filat: “europenizarea este singura cale de dezvoltare”

Președintele Partidului Liberal Democrat din Moldova, Vlad Filat, a felicitat partidele pro-europene din Ucraina, care „au obţinut o majoritate clară şi au trimis comunismul la gunoi”. „Vecinii şi prietenii noştri ucraineni au demonstrat încă o dată că există o singură cale de dezvoltare în regiunea noastră - calea europeană. Sper că această majoritate va fi capabilă să asigure pacea şi stabilitatea politică, integritatea teritorială a ţării, efectuarea reformelor necesare şi implementarea Acordului de Asociere cu Uniunea Europeană”, a subliniat Vlad Filat. „Îi felicit pe ucraineni pentru alegerea reuşită pe care au făcut-o, în condiţii deosebit de complicate pentru ţara lor! Am speranţa că şi poporul Republicii Moldova va urma exemplul vecinilor şi va alege la 30 noiembrie viitorul, pacea şi bunăstarea”. 

Şi Partidul Liberal Reformator a salutat rezultatul alegerilor parlamentare  din Ucraina, subliniind că „ele ar trebui să fie un exemplu de urmat pentru toţi cetăţenii din Republica Moldova, inclusiv pentru ucrainenii care locuiesc aici”. „Ucraina a ales vectorul pro-european de dezvoltare şi a confirmat astfel dorinţa de a continua apropierea de spaţiul european al democraţiei, păcii şi bunăstării”, se precizează într-un comunicat al formaţiunii politice. Partidul Liberal Reformator şi-a exprimat dorinţa de a crea un dialog activ al cooperării “în ceea ce priveşte parcursul european”
 al celor două țări. 

Komorowski: „Rusia trebuia să prevadă ambiţiile pro-occidentale ale Ucrainei”

Preşedintele Poloniei, Bronislaw Komorowski, a declarat că Rusia nu ar trebui “să-şi arate măreţia provocând teamă printre vecini”, adăugând că îi este “teamă de o asemenea Rusie”. Deşi “declarase, iniţial, că nu va accepta niciodată aderarea Poloniei, Cehiei, Ungariei, Slovaciei şi a ţărilor baltice la NATO şi UE, Moscova s-a împăcat până la urmă cu ideea”, prin urmare, “Rusia trebuia să prevadă şi ambiţiile prooccidentale ale Ucrainei” a precizat preşedintele polonez.  
Economia Ucrainei s-a contractat cu 5,1% în trimestrul al treilea

Economia Ucrainei, confruntată cu o criză gravă, s-a contractat cu 5,1% în trimestrul al treilea faţă de aceeaşi perioadă a anului trecut, informează Institutului de Stat pentru Statistică de la Kiev, a precizat AFP. Totodată, PIB-ul Ucrainei a scăzut cu 2,1% în raport cu trimestrul al doilea.

Potrivit celor mai recente estimări ale Băncii Mondiale, economia ucraineană va înregistra, în 2014, un declin de 8%, prognoza fiind revizuită în scădere de două ori în acest an. PIB-ul Ucrainei a stagnat în 2013, după un declin de 0,2% în 2012. În 2011, economia a avansat cu 5,2%.

SUMMIT UE: ACORDUL DE MEDIU ŞI GAZELE RUSEŞTI ÎN PRIM PLAN
Acord pe tema gazelor de seră

Liderii Uniunii Europene, reuniţi la Bruxelles, au ajuns la un acord istoric. Uniunea Europeană se angajează să reducă emisiile de gaze cu efect de seră cu minimum 40% până in 2030, comparativ cu nivelul înregistrat in 1990. Pe de altă parte, cei 28 de şefi de stat şi de guvern au convenit creşterea ponderii de energii regenerabile la 27% din consum şi economii de energie de 27%, a precizat Business Insider. Primul obiectiv este obligatoriu - al doilea, nu. În plus, liderii UE au hotărât să pună accent pe conexiunile electrice între statele Uniunii Europene. 

Herman van Rompuy, s-a bucurat să-şi poată încheia cei 5 ani de mandat cu un acord deschizător de drumuri. "N-a fost uşor", a afirmat Herman van Rompuy, "dar e vorba de un acord ambiţios, echitabil şi eficient din punct de vedere al costurilor"
. 

Excepţii poloneze

Premierul polonez Ewa Kopaczk a avut un rol-cheie la summit. Aflată de numai câteva săptămâni la conducerea guvernului de la Varşovia, Ewa Kopaczk a ameninţat că se va opune prin veto ţintelor de mediu. Ea s-a arătat de acord cu reducerea cu 40%, până în 2030, a emisiilor de gaze dăunătoare climei. Însă, a considerat prea ridicată cota parte de 30% energii regenerabile. De asemenea, şefa guvernului polonez a insistat să se rămână sub pragul de 30% în domeniul utilizării mai eficiente a resurselor energetice. Prioritatea sa a fost, însă, menţinerea în funcţiune a termocentralelor din Polonia şi modernizarea acestora cu ajutoare în valoare de miliarde. Polonia obţine 90% din energia necesară folosind cărbune. 

Cancelarul german, Angela Merkel şi preşedintele Franţei, François Hllande, au negociat în cerc restrâns cu Ewa Kopacz şi au sfârşit prin a fi de acord cu acordarea unor de ajutoare pentru Polonia ce depăşesc excepţiile şi subvenţiile ce urmează să fie acordate în comerţul cu drepturi de emisie. Fiecare din cele 28 de state membre trebuie să contribuie cu o cotă proprie la reducerile de 40% a emisiilor de gaze cu efect de seră, în funcţie de starea şi productivitatea sectorului energetic propriu. Noile state membre UE din Est vor fi mai puţin împovărate decât cele occidentale.
Marea Britanie a contestat obiectivele obligatorii

Premierul britanic David Cameron a impus o revendicare suplimentară. Şeful guvernului de la Londra a insistat ca o parte a obiectivelor de mediu să nu fie obligatorie juridic. Fiecare ţară urmează să decidă ce energii foloseşte şi nivelul protecţiei climatice obţinută prin economisirea de curent, gaze şi petrol.

Statele care, precum Suedia, militaseră în favoarea unor ţinte mai ambiţioase şi obligatorii au fost nevoite să fie de acord, pentru a nu se rata ajungerea la un compromis, a afirmat un diplomat european. Subtilităţile acordului politic vor trebui negociate. Rămâne, simultan, metamorfozarea lui juridică, în dreptul european. În plus, liderii statelor UE au convenit să-şi dezvolte reţeaua energetică transfrontalieră de gaze şi curent.  
Punte între Kyoto şi Paris

Preşedintele Franţei, François Hollande, a declarat, în debutul reuniunii, că Europa trebuie să fie un exemplu pentru alte regiuni ale lumii, rămase în urmă în domeniul protecţiei climatice. "Trebuie să-i convingem pe americani şi pe chinezi"
. SUA şi China sunt cei mai mari emiţători de gaze dăunătoare climei de pe glob. Potrivit Comisiei Europene, Europa emite doar 10% din gazele cu efect de seră. 

Miza lui François Hollande este un succes la Convenţia ONU asupra climei, care urmează să se desfăşoare, în 2015, la Paris. Ar urma să se negocieze un nou tratat asupra climei, care să înlocuiască Protocolul de la Kyoto, din 1997. Statele Unite nu au ratificat Protocolul de la Kyoto, care stipulează o reducere a emisiilor de gaze dăunătoare cu 20% în raport cu 1990. China a aderat la acest protocol după îndelungi ezitări. "Graţie hotărârii noastre rămânem în fruntea mişcării"
 a afirmat Jose Manuel Durao Barroso.  

Ţintele pe mediu, criticate de ecologişti şi de ONG-uri

Parlamentul European le-a solicitat şefilor de stat şi de guvern să transforme ţintele în obiective obligatorii. Şefa grupului parlamentar ecologist din PE, Rebecca Harms, a subliniat îndepărtarea progresivă a statelor membre UE de obiective mai ambiţioase şi obligatorii, apărând chiar pericolul „abandonării  ţelului limitării la 2 grade a încălzirii globale”
. 
Directorul adjunct al Oxfam, Natalia Alonso, a precizat că „ţinta reducerii de emisii de minimum 40% este binevenită, dar numai ca un prim pas” întrucât  „este prea puţin prin comparaţie cu ceea ce are nevoie UE în lupta împotriva schimbărilor climatice”. Astfel de acţiuni „insuficiente ale celor mai bogate ţări din lume aşează o povară şi mai mare pe umerii celor mai sărace naţii, care sunt cele mai afectate de schimbările climatice şi cel mai puţin vinovate pentru cauzarea acestei crize (...) liderii europeni au încă posibilitatea de a-şi răscumpăra greşeala prin revizuirea obiectivelor privind emisiile cât mai curând posibil, mai exact anul viitor” la Paris,  „asigurându-se că statele UE vor aloca sumele necesare pentru a ajuta ţările sărace să facă faţă schimbărilor climatice”
.  
 Temeri ale industriaşilor
Reprezentanţii unor ramuri industriale, precum cei ai industriei oţelului, se tem că obiectivele ecologice prea ambiţioase ar putea aduce prejudicii competitivităpţii lor pe plan global. În această eventualitate, s-ar produce un exod al întreprinderilor din domeniu. Şeful grupului creştin-democrat din PE, Manfred Weber, a revendicat adoptarea unor poziţii care să ţină seama de doleanţele economiei. El a pledat cauza unei dezbateri europene care să conducă la o reconciliere a obiectivelor economice şi climatice. Argumente similare au avansat şi unii lideri ai statelor din UE. Unele organizaţii ecologiste afirmă, dimpotrivă, că tocmai investiţiile în protecţia mediului ar asigura crearea de locuri de muncă şi poziţii bune pe piaţa globală a exporturilor. La rândul său, Comisia Europeană crede că sporirea măsurilor de protecţie a climei ar putea crea 1,5 milioane de locuri de muncă. 

O soluţie pentru reducerea dependenţei UE faţă de gazul rusesc
Cele 28 de state membre ale Uniunii Europene se vor confrunta cu multe provocări dacă vor să-şi revitalizeze economia. Una dintre cele mai importante, dar căreia i se acordă puţină atenţie, este necesitatea unei politici energetice comune. Fragmentarea acestui sector este o decizie neinspirată, a subliniat Financial Times, dovada, în acest sens, fiind faptul că Uniunea Europeană importă mai mult de jumătate din necesarul de gaze şi electricitate. Tema s-a aflat în atenţia summit-ului de la Bruxelles.
Uniunea Europeană este nevoită să dezvolte o politică energetică mai coerentă şi mai eficientă din doua motive. În primul rând, criza din Ucraina arată, pentru statele membre, necesitatea reducerii dependenţei faţă de Rusia, cu precădere în privinţa gazului natural, a precizat Financial Times. Pe de altă parte, revoluţia resurselor neconvenţionale din SUA trebuie să le ridice semne de întrebare liderilor europeni. Firmele americane sunt mai competitive decât cele europene, astfel că plătesc mai puţini bani pentru electricitate.

Premierul polonez, Donald Tusk, a transformat construirea unei uniuni energetice la nivelul Uniunii Europene într-o prioritate a mandatului său în fruntea Consiliului Europei. În viziunea sa, statele UE sunt, în prezent, nişte mici insule energetice, în loc sa funcţioneze ca un tot unitar. Donald Tusk susţine că o piaţă comună pentru electricitate şi gaze ar fi mult mai eficientă.

Firma de consultanţă Strategy&Co arată ca blocul comunitar ar putea economisi, anual, 40 de miliarde euro, dacă această integrare ar putea fi implementata. Însă, planul unei uniuni la nivel energetic se concretizează într-un ritm foarte lent. De exemplu, investiţiile europene în liniile de transmisie şi interconectori vor avea o valoare de 6 miliarde euro - sumă foarte mică prin comparaţie cu cea ceruta de Comisie, de 200 de miliarde euro.
Ţelul este greu de atins. Unele state membre, precum Ungaria şi Bulgaria, renunţă greu la gazele relativ ieftine ale Rusiei. Pe de altă parte, neînţelegerea între Franţa şi Spania pe tema energiei regenerabile demonstrează că statele membre UE au devenit extrem de protecţioniste. Turbinele din Spania produc mai multă energie decât are nevoie ţara, însă acest surplus nu poate fi exportat în Hexagon din cauza lipsei infrastructurii necesare. Premierul de la Madrid, Mariano Rajoy, îşi acuză vecinii că nu vor să importe energie ieftină din Spania, protejând, astfel, interesele industriei nucleare franceze.
Cameron vrea limitarea imigraţiei europene în Marea Britanie

Premierul David Cameron, planuieste limitarea numarului imigrantilor europeni care vin sa se angajeze în Marea Britanie. Propunerea a fost expusă la Bruxelles, a precizat The Daily Mail.

Măsura presupune limitarea numărului de asigurări sociale acordate străinilor care vor să muncească în Marea Britanie. Într-un singur an, în Marea Britanie ar urma să fie eliberate doar 100.000 astfel de documente pentru imigranţi. Criticii susţin că măsura ar încuraja munca la negru.
Iain Duncan Smith, secretarul pentru Muncă şi Pensii, a anunţat că, până la Crăciun, vor fi anunţate noi măsuri privind expulzarea din Marea Britanie a cetăţenilor din Uniunea Europeana care au solicitat, fără succes, ajutoare sociale. Migraţia necontrolată alimentează tensiunile din cadrul comunităţilor, care trebuie să facă faţă unui număr mare de persoane care nu vorbesc limba engleza, putându-se ajunge la "resentimente" şi "tulburări civile" a declarat Duncan Smith. A insistat asupra faptului că fiecare ţară din UE trebuie să aibă posibilitatea de a impune "limitări generale, astfel încât să poată avea control asupra numărului oamenilor pe care doreşte să-i lase să intre". Astfel, "germanii, de exemplu, şi-ar putea dori să aibă mai mulţi imigraţi  dacă se confruntă cu un deficit al forţei de muncă, aşa că ar putea avea mai mulţi"
, situaţia neregăsindu-se în Marea Britanie. Duncan Smith a mai precizat că premierul David Cameron nu va accepta un raspuns negativ din partea Bruxelles-ului. David Cameron a promis că, până în 2017, după ce va negocia condiţii mai bune pentru Marea Britanie, va organiza un referendum pentru ca britanicii să decidă dacă vor sau nu să rămână în Uniunea Europeană.
În replică, Merkel susţine principiul liberei circulaţii


Purtătorul de cuvânt al cancelarului german Angela Merkel a declarat că principiul libertăţii de circulaţie în spaţiul Uniunii Europene "nu este negociabil". "Pentru prima dată, David Cameron împinge ţara sa spre un punct din care nu se mai poate reveni în privinţa apartenenţei la Uniunea Europeană, iar Angela Merkel nu va mai insista pentru menţinerea Marii Britanii în UE"
 au afirmat surse guvernamentale.

"Din punctul de vedere al Germaniei, principiul fundamental al liberei circulaţii în cadrul UE nu este negociabil. Acest lucru a fost transmis de cancelar"
 a declarat Steffen Seibert, purtătorul de cuvânt al Angelei Merkel.

Declaraţie privind sacţiunile împotriva Rusiei - opoziţia Italiei

Liderii UE au convenit asupra unei declaraţii comune prin care cer Rusiei să-şi respecte obligaţiile. Textul confirmă că UE îşi va menţine, pentru moment, sancţiunile împotriva Rusiei. "Federaţia Rusă (...) ar trebui să-şi asume responsabilităţile pentru implementarea deplină a acordurilor de la Minsk. În particular, autorităţile ruse ar trebui să împiedice orice mişcări de militari, armament sau luptători de pe teritoriul său spre Ucraina. Ruşii ar trebui să-şi exercite influenţa pentru a se asigura că separatiştii implementează cu bună credinţă obligaţiile asumate la Minsk"
 se arată în declaraţie.

Pe de altă parte, premierul italian Matteo Renzi le-a cerut omologilor săi să revină asupra poziţiei faţă de Vladimir Putin. Şeful guvernului italian a părăsit summit-ul fără a susţine o conferinţă de presă. O sursă din cadrul UE a afirmat că liderul italian "a ţinut un discurs de o jumătate de oră despre necesitatea unui angajament constructiv" cu Rusia. "Intervenţia lui Renzi s-a desfăşurat chiar rău. Mai mulţi lideri i-au spus deschis că revizuirea sancţiunilor nu este subiectul reuniunii". Angela Merkel a declarat după summitul UE de la Bruxelles că rebelii proruşi din Doneţk şi Lugansk îşi creează propria "realitate pe teren"
.

Gazele naturale pentru Ucraina, problemă crucială a UE

Cancelarul german, Angela Merkel, a avertizat, la summit-ul UE de la Bruxelles, că Ucraina riscă să piardă gazele livrate de statele europene dacă nu va ajunge la un acord cu Rusia referitor la datoriile pentru gaze. "Uniunea Europeană îşi arată solidaritatea cu Ucraina, în conflictul cu Rusia, prin livrările inverse de gaze"
. Angela Merkel le-a solicitat negociatorilor să prezinte un acord de finanţare, înainte de dezacordurile să provoace întreruperea aprovizionării Europei în timpul iernii.

Rusia şi Ucraina au anunţat că vor negocia în continuare, după eşecul discuţiilor intermediate de UE. Angela Merkel a precizat că negocierile din perioada imediat următoare se vor referi la opţiunile pentru acoperirea necesarului de finanţare al Ucrainei pentru plata datoriilor pentru gaze, până când va exista un acord cu FMI - respectiv, cel târziu în februarie 2015. 

Jose Manuel Barroso, a făcut “apel la toate părţile să finalizeze negocierile pentru a asigura furnizarea de gaz pentru Ucraina, care să fie neîntreruptă, fiabilă şi ţinându-se cont de preţul existent pe piaţa gazelor”
.

Gazprom a anunţat, prin purtătorul său de cuvânt, Serghei Kuprianov, că delegaţia rusă va reveni la masa negocierilor de la Bruxelles privind rezolvarea problemei funizării gazelor cu Ucraina doar în condiţiile în care Kievul şi Comisia Europeană ajung la un acord privind finanţarea datoriei ucrainene. "Comisia Europeană trebuie să ajungă la un acord cu Ucraina pentru a rezolva problema finanţării"
 datoriei Kievului Altfel, negocierile "nu au sens". La rândul său, preşedintele Gazprom, Aleksei Miller, a precizat că Ucraina şi Comisia Europeană trebuie mai întâi să ajungă la un acord privind un protocol bilateral care prevede garanţii financiare europene pentru Kiev înainte de orice reluare a negocierilor. 

Potrivit comisarului european pentru Energie, părţile au convenit, anterior, că preţul gazelor ruseşti pentru Ucraina va fi de 385 de dolari pentru o mie de metri cubi. Condiţia este, însă, ca tot consumul să fie plătit în avans. De asemenea, Moscova cere garanţii finanicare de 1,5 miliarde de dolari. În această situaţie, Kievul a cerut un împrumut de două miliarde de euro de la Uniunea Europeană. Comisia Europeană “examinează cererea Kievului”
. 
Vladimir Putin a cerut public Statelor Unite și Uniunii Europene să ajute Ucraina în obținerea de fonduri, inclusiv de la organismele financiare internaționale, pentru ca guvernul de la Kiev să-i poată plăti Rusiei datoria acumulată pentru livrările de gaze - avertizând, totodată, asupra escaladării crizei gazelor. „Am asumat riscuri şi o imensă responsabilitate. Considerăm că este absolut corect să împărţim aceste riscuri cu partenerii noştri europeni şi americani”
 a argumentat Vladimir Putin solicitarea adresată statelor occidentale. A adăugat că i-a cerut Gazpromului să nu solicite Ucrainei, de îndată, plata integrală a datoriei de 4,5 miliarde de dolari, dar numai 1,5 miliarde pentru început. 
Referitor la livrările viitoare de gaze către Ucraina, Vladimir Putin a subliniat că se vor face doar cu plata în avans. Liderul de la Kremlin a insistat asupra faptului că, dacă acest litigiu dintre Moscova și Kiev nu va fi soluţionat, Ucraina ar putea fi tentată să sustragă combustibil din conductele care transportă, pe teritoriul său, gaze rusești către Europa. Vladimir Putin şi-a exprimat speranţa că negocierile ulterioare vor avea ca finalitate identificarea unei soluții care să deblocheze livrarea gazelor rusești către Ucraina. Preşedintele rus a cerut, deja, Uniunii Europene și Fondului Monetar Internațional să acorde, în acest scop, Ucrainei un împrumut de 1,5 miliarde de dolari, înaintea tranșei de 3 miliarde pe care Kievul o va primi în luna ianuarie. Răspunsul primit a fost negativ.  
SUMMIT EUROPA-ASIA. “RUSIA NU DOREŞTE O SITUAŢIE SIMILARĂ TRANSNISTRIEI, ÎN UCRAINA”

Forumul de dialog şi cooperare Europa-Asia (ASEM) a fost constituit în anul 1996. La fiecare doi ani, şefii de state şi de guverne membre ale ASEM se întâlnesc pentru a stabili priorităţi comune. Reuniunile sunt găzduite, alternativ, în Asia şi Europa. Al 10-lea summit ASEM, desfăşurat la Milano în perioada 16-17 octombrie 2014 a avut ca temă generică „Parteneriat responsabil pentru creştere şi securitate”.
Agenda publică a summit-ului ASEM

Summit-ul ASEM a reunit la Milano delegaţiile a 53 de state, care reprezintă peste 50% din PIB-ul mondial şi peste 60% din populaţia lumii. Anterior întâlnirii la vârf s-a precizat că dezbaterile se vor concentra, printre altele, pe probleme economice vizând comerţul Asia-Europa, în condiţiile în care China insistă pe dezvoltarea relaţiilor cu Uniunea Europeană.

Relaţiile economice Asia-Europa sunt în favoarea Asiei, potrivit statisticilor oficiale. Astfel, exporturile europene către Asia au atins 562 miliarde euro, iar  fluxul invers a fost de 809 miliarde euro (date agregate la nivelul anului 2012)

În afara problemelor economice, pe agenda oficială au figurat şi teme legate de schimbările climatice, drepturile omului, securitate energetică, ameninţarea virusului Ebola. Potrivit programului, subiectele sensibile - Ucraina, ofensiva Statului Islamic şi lupta împotriva terorismului- au fost rezervate pentru a doua zi a summit-ului, fără accesul presei. S-a avut în vedere şi faptul că Malayesia poate cere publicarea de noi informaţii despre prăbuşirea zborului MH17. Aeronava a fost doborâtă în luna iunie, în timp ce survola regiunea Doneţk, controlată în mare parte de forţe proruse. Ucraina şi Statele Unite ale Americii au acuzat Moscova de înarmarea teroriştilor cu rachete capabile să doboare aeronave care zboară la mare înălţime. Guvernul rus a negat orice implicare în eveniment. Potrivit Ministerului rus de Externe al Federaţiei Ruse, avionul malaiezian a fost distrus de armata ucraineană.

Presa de la Roma a descris poziţia UE la summit-ul ASEM drept „uşor arogantă şi divizată de diverse interese naţionale”. S-a apreciat, de asemenea, că Asia consideră „Europa (…) în declin şi având din ce în ce mai puţină relevanţă”
 în plan mondial. 

Asia şi Europa au nevoie una de alta şi trebuie să fie adeptele rezolvării paşnice a conflictelor, a declarat Herman Van Rompuy în deschiderea summit-ului Asia-Europa la Milano. „În secolul XXI, nici o ţară nu poate trăi în izolare. (...) Reuniunea noastră se desfăşoară în vremuri grele. După criză, Europa luptă pentru refacerea creşterii economice şi crearea locurilor de muncă. Situaţia din Ucraina provoacă îngrijorare. Instabilitatea din Africa de Nord şi Orientul Mijlociu a dus la intensificarea terorismului şi criminalităţii. Acest lucru influenţează puternic Europa şi Asia. Unirea forţelor noastre nu a fost niciodată atât de actuală”
 a subliniat Herman Van Rompuy.

O aşteptată întâlnire-cheie Putin-Poroşenko în prezenţa reprezentanţilor Germaniei şi Franţei

Delegaţiile prezente la Milano au aşteaptat cu maximal interes rezultatele întrevederii între Vladimir Putin şi Petro Poroşenko, programată în timpul celei de a doua zi a summit-ului ASEM. Întrâlnirea dintre liderii rus şi ucrainean, “rezultat al unor eforturi diplomatice susţinute ale Germaniei şi Franţei” a fost organizată iniţial “în format de patru”, discuţiile Putin-Porosenko desfăşurându-se “în prezenţa cancelarului german Angela Merkel şi a preşedintelui Franţei, François Hollande”
. Cei doi lideri politici s-au întâlnit anterior la Minsk, capitala Belarus, în timpul negocierilor purtate de guvernul de la Kiev cu separatiştii din Doneţk şi Lugansk. 
În pregătirea discuţiilor cu Petro Poreşenko, ministrul rus de Externe, Sergei Lavrov, a anunţat că Vladimir Putin va expune detaliat politica Moscovei cu privire la Ucraina, cu speranţa că „oamenii sensibili din Europa vor da dovadă, în sfârşit, că au, la rândul lor, o viziune strategică”
. Şeful diplomaţiei ruse a discutat, anterior, subiectul, cu omologul său american, John Kerry.

În prima zi a summit-ului ASEM, Serghei Ivanov, şeful administraţiei prezidenţiale de la Moscova a declarat că Rusia ar putea “să joace rolul de garant al armistiţiului dintre autorităţile de la Kiev şi separatişti”. Serghei Ivanov şi-a manifestat “speranţa” ca “leadershipul de la Kiev să dea dovadă de judecată”, anunţând că Rusia susţine, începând cu 15 octombrie 2014, o soluţionare rapidă a conflictului pe baza planului de pace al preşedintelui rus Vladimir Putin, care a “făcut posibilă oprirea unei confruntări directe”
. 
Conex
Petro Poroșenko a promulgat, în 16 octombrie 2014, legea prin care se acordă statul special regiunilor estice ale Ucrainei, Doneţk și Lugansk. Actul normativ este valabil timp de trei ani și va intra în vigoare la data publicării. Anunțul a fost făcut de către administraţia prezidenţială de la Kiev într-un comunicat de presă. 

Documentul propune restaurarea statului de drept, a drepturilor și libertăților constituționale ale cetățenilor, crearea condiţiilor pentru întoarcerea cetățenilor pe teritoriul țării, restabilirea așezărilor umane și dezvoltarea zonelor afectate de criză. De asemenea, garantează libertatea de a utiliza orice limbă și colaborarea transfrontalieră cu Rusia. Insurgenții implicați în conflictul din Donbas vor fi amnistiaţi. În 7 aprilie 2015 sunt planificate alegeri locale. 
Vladimir Putin - escală la Belgrad, în drum spre Milano


Înainte de a ajunge Milano pentru a participa la Forumul Europa-Asia, preşedintele rus Vladimir Putin s-a oprit în capitala Serbiei, Belgrad. Primit cu fast de preşedintele sârb Tomislav Nikolici, liderul de la Kremlin a depus o jerbă de flori la cimitirul militarilor sovietici şi a avut o întrevedere cu premierul Aleksandr Vucici. 

În capitala Serbiei, Vladimir Putin a asistat la o impresionantă paradă militară.  La manifestaţie - devansată cu patru zile, pentru a se desfăşura în ziua vizitei liderului de la Kremlin - au participat 4.500 de soldaţi sârbi. A fost organizată pentru sărbătorirea a 70 de ani de eliberarea Belgradului de sub ocupaţia trupelor naziste. “Pe 20 octombrie 1944, Armata Roşie a învins forţele celui de al treilea Reich care deţineau controlul asupra oraşului”
. 
Vladimir Putin a subliniat evoluţia pozitivă relaţiilor bilaterale între Rusia şi Serbia, dând asigurări că, pentru guvernul de la Moscova, parteneriatul cu Belgradul este o componentă esenţială a politicii sale în sud-estul Europei. În acelaşi timp, Vladimir Putin a acuzat Statele Unite şi Uniunea Europeană că, prin acuzaţiile aduse Moscovei, împiedică semnarea unui tratat de pace din Ucraina. „Sperăm că partenerii noştri îşi vor da seama de iresponsabilitatea încercărilor de a şantaja Rusia, că îşi vor aminti de riscurile legate de faptul că altercaţia între puterile nucleare majore expune stabilitatea strategică”. Liderul de la Kremlin a subliniat că presiunile politice şi economice asupra Rusiei „complică dialogul” est-vest, manifestându-şi disponibilitatea pentru o „cooperare constructivă pe principii de egalitate”
 cu statele occidentale. 

Criza din Ucraina , subiectul-cheie al reuniunii Europa-Asia


Problemele economice existente între statele asiatice şi cele europene au fost puse în umbră de conflictul ucrainean. La o zi după ce avertizase că Europa ar putea rămâne, în iarnă, fără gaze rusești din vina Ucrainei, Vladimir Putin a apărut la Milano zâmbitor și relaxat, potrivit AFP. Liderul rus a discutat despre situația din Ucraina în seara de 17 octombrie 2014, până târziu, cu cancelarul german despre posibilităţile  soluţionării crizei din Ucraina. Într-un discurs rostit în faţa Parlamentului german, Angela Merkel precizase că “sancţiunile economice împotriva Rusiei nu exclud dialogul cu partea rusă”
. 
În cadrul discuţiilor nocturne purtate la Milano, Angela Merkel a subliniat că trebuie respectat armistiţiul de la Minsk. Cancelarul german a insistat, de asemenea, asupra faptului că alegerile locale din regiunile de conflict Lugansk şi Doneţk trebuie să se desfăşoare în conformitate cu legile ucrainene în vigoare. Pe de altă parte,  Vladimir Putin a reiterat reproşul că sancţiunile impuse Rusiei reprezintă un act ostil şi un mijloc de şantaj. 
Cameron: “O întâlnire absolut pozitivă”

Vineri 17 octombrie 2014, la micul dejun, eforturile de mediere a crizei ucrainene au continuat într-un cadru extins. Invitaţi au fost, între alţii, Vladimir Putin şi omologul său ucrainean, Petro Poroşenko. Premierul italian, Matteo Renzi, le-a solicitat celor doi oaspeţi să facă mai mult pentru aplicarea planului de pace de la Minsk. "Nu pornim de la zero, fiindcă părţile şi-au asumat deja obligaţii clare. La Minsk s-a ajuns deja la o înţelegere importantă. Există un dialog între Vladimir şi Petro. Este foarte important, dar nu de ajuns"
 a afirmat Matteo Renzi la începutul micului dejun.  La micul dejun, desfăşurat într-un palat din Milano, au mai participat cancelarul german, Angela Merkel, preşedintele Franţei, Francois Hollande, premierul britanic David Cameron, şefa diplomaţiei italiene, Frederica Mogherini, alături de Herman Van Rompoy şi de Jose Manuel Barroso. 
După micul dejun, un purtător de cuvânt al preşedintelui rus a calificat discuţiile drept "dificile". După discuțiile de la micul dejun, Dmitri Peskov, purtătorul de cuvânt al lui Vladimir Putin, a afirmat că „unii participanți au demonstrat o totală lipsă de voință în a înțelege realitatea din sud-estul Ucrainei”. Dmitri Peskov nu a precizat nume. Prin contrast, Vladimir Putin a apreciat că discuțiile au fost „bune, constructive”
.
 Occidentalii au fost mai optimişti. „În general am sentimente pozitive după această întâlnire” a afirmat premierul italian Matteo Renzi după ce a găzduit un mic dejun cu participarea președintelui rus, a președintelui Ucrainei Petro Poroșenko, a liderilor Germaniei, Franței și Marii Britanii și UE. „A fost o întâlnire absolut pozitivă”, a precizat David Cameron. „Vladimir Putin a spus foarte limpede că nu doreşte un conflict îngheţat şi nici o Ucraină divizată” a mai precizat premierul britanic, adăugând că acum “mai trebuie ca Putin să aplice în practică cele afirmate”
.
Putin şi Poroşenko şi-au dat mâna la Milano
Președintele rus Vladimir Putin a declarat, vineri 17 octombrie 2014, că a ajuns la un acord cu omologul său ucrainean Petro Poroșenko privind termenii livrărilor de gaze naturale rusești. "Am căzut de acord asupra condițiilor reluării livrărilor de gaze, cel puțin pe perioada iernii"
. 

Liderul de la Kremlin a precizat că Ucraina este în criză de fonduri și și-a exprimat speranța că partenerii occidentali vor ajuta guvernul ucrainean să depășească deficitul. "Partenerii noştri europeni, Comisia Europeană (...) trebuie să sprijine Ucraina şi să o ajute să rezolve problema" datoriei față de Rusia "Există anumite instrumente, precum împrumuturi intermediare (...) sau garanţiile unei bănci de prim rang"
. 
Anterior întâlnirii de la Milano cu Vladimir Putin, președintele ucrainean, Piotr Poroșenko a precizat că a examinat cu liderii europeni întâlnirea cu președintele rus și îşi pune mari speranțe în ea. „A avut loc o conferință video în legătură cu întâlnirea extrem de importantă (…) de la Milano, unde liderii statelor europene, UE, împreună cu mine (…) vom purta negocieri deosebit de importante cu conducerea Rusiei în probleme importante: instaurarea păcii în Ucraina, asigurarea procesului de pace, dezvoltarea procesului politic, dezescaladarea situației din estul țării”
. Piotr Poroșenko a apreciat că autoritățile de la Kiev și de la Moscova sunt foarte aproape de a rezolva disputa pe tema gazului. Petro Poroşenko a declarat că aşteaptă un singur lucru de la întâlnirea cu Vladimir Putin: "pacea şi stabilitatea" în Ucraina.  

Putin l-a vizitat pe Berlusconi cu "permisiune specială"

Potrivit agenţiei DPA, după întâlnirea cu Angela Merkel, liderul de la Kremlin i-a făcut o vizită prietenului său, Silvio Berlusconi. Fostul premier italian nu-şi poate părăsi, după ora 23,00, vila situată la periferia oraşului Milano, ca efect al condamnării sale pentru fraude fiscale. Vladimir Putin a plecat de la locuinta fostului premier italian, condamnat pentru evaziune fiscala, la ora locală 3.45, a confirmat Kremlinul, potrivit BBC News.  
 Vladimir Putin s-a întâlnit cu Silvio Berlusconi "cu permisiunea specială" a autorităţilor judiciare. "După încheierea evenimentelor oficiale, Putin s-a întâlnit cu vechiul său prieten, Berlusconi"
 a confirmat Dmitri Peskov, purtător de cuvânt al Kremlinului.

Silvio Berlusconi, în vârstă de 78 de ani, ispăşeşte o pedeapsă de un an de muncă în folosul comunităţii la un centru de îngrijiri de lângă Milano, după ce a fost condamnat, anul trecut, pentru fraudă fiscală şi exclus din Senat. Curtea de Apel i-a anulat o condamnare într-un caz separat, în care a fost acuzat de a fi întreţinut relaţii sexuale, contra cost, cu o minoră. Curtea şi-a motivat decizia prin faptul că nu există suficiente probe care să arate că Berlusconi ar fi ştiut că minora Karima El-Mahroug avea sub 18 ani la momentul faptelor.
STATUL ISLAMIC VA FI ÎNVINS “CÂND LEGITIMITATEA MESAJULUI SĂU CĂTRE TINERI VA FI RESPINSĂ”

Internetul - teatru de război

În Kuwait s-a desfăşurat o reuniune a coaliţiei împotriva Statului Islamic, pentru conturarea unor strategii eficiente împotriva pericolului reprezentat de jihadişti, mai ales în contextul ameninţărilor de tip asimetric. La reuniune au participat reprezentanţi ai Bahrain, Marea Britanie, Egipt, Franţa, Irak, Iordania, Liban, Oman, Qatar, Arabia Saudită şi Emiratele Arabe Unite. 

Coordonatorul american al coaliţiei internaţionale, generalul John Allen, a afirmat, în deschiderea reuniunii, că această propaganda desfăşurată pe Intenet de către Statul Islamic reprezintă "un război îngrozitor (...) destinat recrutării şi pervertirii unor persoane nevinovate". "Ne aflăm aici pentru a discuta mijloacele prin care poate fi combătută politica Statului Islamic şi contracararea activităţii sale în mediul virtual şi online". John Allen a apreciat că gruparea Statul Islamic "va fi învinsă cu adevărat în momentul în care legitimitatea mesajului său către tinerii vulnerabili va fi respinsă". Generalul Allen a subliniat că "ameninţarea reprezentată de Statul Islamic necesită o abordare globală şi coordonată la nivel internaţional, regional şi local, combinând acţiunea militară, aplicarea legii, informaţiile şi soluţii economice şi diplomatice"
. 
Gruparea teroristă Statul Islamic foloseşte reţelele sociale pentru difuzarea multor înregistrări video de propagandă. De asemenea, deţine o revistă cu o grafică specială. Susţinătorii grupării teroriste folosesc reţelele sociale, care au devenit un instrument pentru recrutarea combatanţilor străini.

Guvernele occidentale sunt din ce în ce mai îngrijorate de efectele acţiunilor de propagandă, care atrag spre gruparea Stat Islamic numeroşi cetăţeni europeni şi americani. Occidentalii şi-au exprimat îngrijorarea şi cu privire la influenţa propagandei asupra tinerilor musulmani, îndemnaţi să comită atacuri asupra unor obiective occidentale.
Ebola - posibilă armă a Statului Islamic împotriva Occidentului  

Islamişti aflaţi în legătură cu gruparea teroristă Statul Islamic au schimbat mesaje pe Internet despre posibilitatea de a folosi virusul Ebola ca armă împotriva SUA şi a statelor occidentele, a declarat secretarul de stat spaniol pentru Securitate, Francisco Martinez. Oficialul spaniol a afirmat, cu ocazia unei audieri în Comisia pentru Afaceri Interne din Congres (Camera inferioară a Parlamentului de la Madrid) că aceste “discuţii” sunt dovada că islamiştii au transformat mediul virtual într-o "extensie a câmpului de luptă"
. Francisco Martinez a subliniat că sunt necesare măsuri ferme pentru  combaterea ameninţării reprezentată de extremişti în mediul online şi a explicat că grupările teroriste au identificat şase obiective în activităţile desfăşurate pe Internet: ameninţarea inamicilor prin intermediul acţiunilor de propagandă, pregătirea unor operaţiuni, schimbul de informaţii, pregătirea ideologică, recrutarea de noi membri şi obţinerea de fonduri. 

Oficialul din Ministerul spaniol de Interne a declarat că au existat mai multe cazuri de ameninţări privind folosirea virusului Ebola, într-o nouă formă a ofensivei teroriste împotriva Occidentului. El a menţionat, în acest sens, o discuţie descoperită la jumătatea lunii septembrie pe un site de conversaţii al islamiştior, în care "folosirea virusului Ebola ca armă împotriva Statelor Unite" a fost dezbătută pe un forum pe care Francisco Martinez l-a descris ca având legături cu gruparea Stat Islamic.  Adjunctul ministrului spaniol de Interne a menţionat, de asemenea, o serie de mesaje postate pe Twitter în luna iulie, în care organizaţia teroristă Ansar al-Islam a ameninţat cu folosirea unor "produse chimice letale din laboratoare". Totodată, Francisco Martinez a mai afirmat că purtătorul de cuvânt al Statului Islamic i-a îndemnat pe susţinătorii frupării, într-un mesaj lansat pe Internet, să ucidă cetăţeni occidentali prin toate mijloacele posibile, inclusiv "injecţii otrăvitoare"
. La începutul lunii octombrie, secretarul american pentru Securitate Internă, Jeh Johnson, a respins speculaţiile privind planuri ale grupării Stat Islamic de a folosi arme biologice, inclusiv virusul Ebola, într-un atac împotriva Statelor Unite ale Americii. 
Nevoie urgentă de sprijin internaţional pentru civili şi copii
Organizaţiile internaţionale au tras un semnal de alarmă în privinţa situaţiei dramatice a refugiaţilor sirieni. Sistemul de asistenţă dispune de prea puţine fonduri. De regulă, ajutorul financiar este acordat spontan - pe cale de consecinţă, nu este posibilă elaborarea unor proiecte pe termen lung în sprijinul comunităţilor care preiau refugiaţi. Ton van Zutphen, director regional al organizaţiei Welthungerhilfe a apreciat că situaţia nu se va îmbunătăţi în următorii ani. De aceea e nevoie de proiecte pe termen lung. Deocamdată, însă, refugiaţii trebuie pregătiţi pentru iarna care se apropie.

Iordania primeşte aproximativ o treime din refugiaţii sirieni, a precizat Abeer Ziadeh, reprezentant al organizaţiei Save the Children. Din cauza problemelor economice cu care se confruntă ţara, oamenii nu pot fi bine aprovizionaţi aşa că sunt dependenţi de ajutorul străinătăţii.
Războiul civil din Siria durează de patru ani. În tot acest timp, milioane de sirieni s-au refugiat în străinătate. Politicienii şi ONG-urile solicită sprijin internaţional pentru civilii afectaţi de conflict. Potrivit Înaltului Comisariat ONU pentru Refugiaţi, de la declanşarea ostilităţilor şi până în prezent, peste 3 milioane de oameni au căutat protecţie în ţările din vecinătatea Siriei. Acestora li se adaugă alte 6,5 milioane de civili care s-au mutat dintr-o parte într-alta a ţării afectate de conflict. Din totalul refugiaţilor sirieni, peste 6 milioane sunt copii.

Potrivit ministrului german al Dezvoltării, Gerd Müller, "catastrofa umanitară" din Siria s-a accentuat odată cu acţiunile organizaţiei teroriste Statul Islamic. Comunitatea internaţională trebuie să le ofere mai mult sprijin refugiaţilor, a subliniat oficialul german. Iarna îşi intră curând în drepturi şi multe centre pentru refugiaţi nu sunt pregătite corespunzător. În nordul Irakului şi în Turcia, mulţi sirieni trăiesc sub cerul liber, în parcuri sau pe străzi. Pentru a se proteja de frig şi ploi au la dispoziţie doar folii de plastic. "Nici un copil sau adult nu poate fi lăsat să îngheţe sau să flămânzească"
 a subliniat Gerd Müller care a promis un ajutor suplimentar de 100 de milioane de euro. Din 2012 până în prezent, Germania a contribuit cu fonduri destinate refugiaţilor în valoare de  aproximativ 632 de milioane de euro. Conform estimărilor UNHCR, costurile asistenţei pentru civilii care s-au refugiat s-ar ridica la 3,75 miliarde  dolari. 

Conferinţă internaţională la Berlin pe tema refugiaţilor din Siria 

La sfârşitul lunii octombrie, la Berlin s-a desfăşurat o conferinţă având ca temă problematica refugiaţilor din Siria. Au fost reprezentate 40 de ţări şi ONG-uri, alături de Înaltul Comisar ONU pentru Refugiaţi, Antonio Guterres. Sărăcia şi lipsa oricărei perspective nu îi afectează doar pe refugiaţi, dar şi ţările care îi găzduiesc, cu precădere cele învecinate cu Siria - Libanul, Iordania şi Turcia.

Multe dintre comunităţile în care s-au refugiat civilii sirieni au ajuns la limită: într-o regiune libaneză resursele de apă potabilă sunt pe sfârşite, iar familiile din Iordania, care au găzduit refugiaţi, şi-au cheltuit toate economiile. Cea mai complicată este, însă, situaţia copiilor care şi-au pierdut căminul şi şansa de a creşte normal. Pentru ca aceşti copii să nu devină "o generaţie pierdută" e nevoie de ajutor. Înainte de toate, comunitatea internaţională trebuie să le asigure accesul la educaţie - a declarat o reprezentantă a UNICEF. Părinţii sirieni văd educaţia copiilor ca pe un fel de asigurare de viaţă. În prezent, 3 milioane de copii sirieni nu pot frecventa cursurile unei şcoli. Pentru îmbunătăţirea situaţiei, UNICEF a distribuit în Liban 70 000 de ghiozdane cu material didactic. Prin intermediul ONU, 120.000 de copii sirieni din Iordania au acces la educaţie. 
Tema conferinţei pentru Siria de la Berlin nu a avut drept obiect strângerea de fonduri. Într-o analiză, Deutsche Welle a identificat, însă, zece puncte care ar putea ajuta la soluţionarea crizei refugiaţilor.
1. Înainte de conferinţă, drama refugiaţilor sirieni fusese dată uitării aproape în totalitate. În prim plan se află lupta împotriva miliţiilor Statului Islamic -  restul intrând într-un con de umbră.

2. În urma conferinţei de la Berlin s-a realizat că nu doar situaţia refugiaţilor este disperată, dar şi a ţărilor care găzduiesc refugiaţi. Acestea au, la rândul lor, nevoie urgentă de sprijin.

3. “Rareori s-a putut auzi atât de răspicat strigătul de ajutor al ţărilor din vecinătatea Siriei”
. Miniştrii de Externe ai Libanului şi Iordaniei au insistat asupra situaţiei dramatice din ţările lor.

4. “Este impresionant să se constate ce sacrificii fac aceste două ţări de dimensiuni reduse pentru a-şi ajuta vecinii la necaz”. 

5. Aceasta va întări disponibilitatea factorilor de decizie de a ajuta ţările care găzduiesc refugiaţi. Este chiar posibil ca oraşele şi satele care au oferit un cămin refugiaţilor să beneficieze de ajutoare pentru economie şi infrastructură şi să devină mai prospere decât aşezări comparabile din regiune.

6. Refugiaţii sirieni nu vor fi trimişi înapoi atâta timp cât este război în ţara lor. Guvernul libanez a prezentat un plan menit a-i trimite pe refugiaţi înapoi în Siria, în regiuni relativ ferite de confruntări armate, dar planul nu a primit sprijin din partea nimănui. Nici măcar din partea Iordaniei.

7. Germania a primit mulţumiri publice pentru sprijinul oferit refugiaţilor. Până acum 70.000 de sirieni s-au refugiat în Germania, mai mulţi decât în orice altă ţară europeană. 
8. Această recunoaştere sporeşte presiunile asupra celorlalte ţări ale UE. Se discută iarăşi despre stabilirea unor contingente de refugiaţi care să fie distribuite la nivelul statelor UE. În plus, este posibil să fie aprobată în sfârşit furnizarea unor ajutoare de primă necesitate, pentru care există de mai multă vreme finanţare. 
9. Germania va oferi 500 de milioane de euro în următorii trei ani. Banii vor fi folosiţi pentru proiecte de infrastructură, spitale, educaţie. Exemplul german va fi poate urmat şi de alţii.

10. Participanţii la conferinţă nu au soluţii şi recunosc acest lucru. Ajutoarele oferite ţărilor vecine care găzduiesc refugiaţi sunt o recunoaştere tacită că se aşteaptă o continuare a vărsărilor de sânge în Siria. Este o dovadă de onestitate. Se caută febril o soluţie politică, dar aceasta încă nu s-a ivit la orizont.
Premierul Libanului, prezent la conferinţa de la Berlin 
Reuniunea din capitala Republicii Federale nu s-a dorit a fi o conferinţă a donatorilor, dar un semnal politic, un "semnal al solidarităţii" - a afirmat cancelarul german Angela Merkel. Şefa Executivului de la Berlin l-a asigurat pe premierul libanez, Tammam Salam, de sprijinul Germaniei în problema refugiaţilor. Celor patru milioane de locuitori ai Libanului li s-au alăturat, oficial, un milion de refugiaţi. "Aici, în Germania, nici nu ne putem imagina ce provocare uriaşă înseamnă lucrul acesta, în ce situaţie se găseşte Libanul - ţară care, decenii la rând, oricum s-a confruntat cu greutăţi din cauza valului de refugiaţi palestinieni"
 a precizat Angela Merkel. 
Kurzii din Turcia protestează - Erdogan condamnă protestele
Kurzii din Turcia au protestat împotriva politicii externe a ţării în contextul luptei contra Statului Islamic. Preşedintele Recep Tayyip Erdogan a condamnat protestele şi i-a acuzat pe demonstranţi de sabotaj. "Turcia nu este o ţară care să-şi orienteze politica externă în funcţie de acţiunile violente ale infractorilor şi teroriştilor" a afirmat preşedintele turc. Susţinătorii luptătorilor kurzi din Siria „vor să torpileze procesul de pace” cu minoritatea kurdă în propria ţară. "Invocând situaţia de la Kobane, aceşti oameni atacă pacea, stabilitatea şi fraternitatea în Turcia"
 a subliniat Erdogan.

Demonstraţiile au fost provocate de decizia guvernului de la Ankara de a nu acorda sprijin kurzilor din oraşul Kobane, în nordul Siriei, în lupta acestora împotriva miliţiilor jihadiste ale organizaţiei Statul Islamic. Anterior, guvernul obţinuse din partea Parlamentului aprobarea de a trimite trupe în Irak şi Siria. Ankara a respins, însă, participarea trupelor sale de infanterie într-o acţiune - cu atât mai mult o intervenţie pe cont propriu, fără ajutorul aliaţilor. 

De doi ani, guvernul turc negociază cu PKK, Partidul Muncitorilor din Kurdistan, formaţiune politică interzisă în Turcia, o încetare paşnică a conflictelor, soldate până în prezent cu peste 40.000 de victime. După intervenţia dură a forţelor de securitate turce împotriva demonstranţiilor kurzi, PKK pune la îndoială procesul de pace aflat în desfăşurare. "Am avertizat Turcia de mai multe ori. Dacă Ankara va continua să procedeze ca până acum, partizanii vor relua războiul de apărare a poporului"
 a declarat Cemil Bayik, vicepreşedinte PKK. La rândul său, liderul PKK, Abdullah Öcalan, aflat în închisoare, a transmis că, în cazul în care oraşul Kobane va cădea în mâinile Statului Islamic, negocierile de pace vor fi sistate. Mulţi dintre cei 15 milioane de kurzi - o cincime din populaţia Turciei - solicită mai multă autonomie politică şi culturală.

  Armament lansat de americani, căzut în mâinile Statului Islamic

Pentagonul a confirmat că un transport de armament lansat de forţele americane deasupra Kobane, destinat combatanţilor kurzi, a căzut, din greșeală în mâinile jihadiștilor. Armele, munițiile și materialul medical pentru Unităţile de protecție a poporului au ratat ţinta și au luat direcţia poziţiilor Statul Islamic. 
Primul transport a fost distrus de o lovitură aeriană înainte de a ajunge la jihadiști, dar al doilea "a luat o direcţie greşită şi a căzut în mâinile duşmanilor noştri"
 a precizat colonelul Steven Warren, purtător de cuvânt al Pentagonului. Operaţiunile de parașutare "sunt extrem de complexe" și "nu este neobişnuit" ca vântul să devieze transporturile de la țintă. Potrivit purtătorului de cuvânt, captura insurgenţilor Statului Islamic "nu le va da nici un avantaj" în luptă.  

Zone de încetare a focului, pentru ajutor umanitar

Emisarul special al Organizației Națiunilor Unite pentru Siria, Staffan de Mistura, a propus înființarea de zone de încetare a focului, care să permită distribuirea de ajutoare umanitare. După consultări cu membrii Consiliului de Securitate, Staffan de Mistura a precizat că are „un plan de acţiune” pentru a încerca să rezolve conflictul care a dus la exodul a peste 6,5 milioane de oameni. 
Emisarul ONU a estimat că orașul Alep din nordul Siriei ar putea fi „un bun candidat” pentru acest tip de zonă. „Ar trebui să fie o zonă în care luptele să fie suspendate, pentru a permite îmbunătăţirea distribuirii de ajutoare umanitar şi pentru ca oamenii să ştie că în aceste locuri nu vor fi lupte”
 a afirmat De Mistura, fără a oferi alte detalii. Alep este divizat, începând din vara anului 2012, în sectoare aflate sub controlul regimului al-Assad sau al rebelilor. Staffan de Mistura, care i-a succedat lui Lakhdar Brahmi, a făcut declaraţiile după ce a efectuat vizite în Rusia și Iran - ţări cu mare influenţă asupra lui al-Assad.  
Lupte grele in Liban împotriva jihadiştilor

În Tripoli, timp de patru zile, la sfârşitul lunii octombrie, s-au purtat lupte grele între armata libaneză şi jihadiştii din organizaţia Jabhat al-Nusra şi din celule ale Statului Islamic. Luptele au început după ce armata l-a arestat pe Ahmad Mikati, recrutor al Statului Islamic. Armata a reuşit să obţină controlul asupra oraşului în 27 octombrie. Au fost înregistrate 42 de victime, potrivit The Independent. Peste 160 de persoane au fost arestate. Potrivit datelor obţinute prin interogatoriu, Ahmad Mikati intenţiona să constituie o bază solidă în Tripoli pentru Statul Islamic şi să ridice steagul negru al jihadului. Arestarea sa i-a determinat pe liderii unei grupari afiliate organizaţiei Jabhat al-Nusra să îndemne militanţii la reacţie împotriva armatei. 
Khaled Daher, parlamentar sunit din Tripoli, a afirmat că militanţii "erau plini de supărare şi energie"
. Unii tineri libanezi sunt nemulţumiţi că nu li se permite să lupte în Siria alături de Statul Islamic. Acuză armata că aplică un dublu standard: îi vânează pe cei care luptă alături de rebeli, dar le permite luptătorilor Hezbollah să treacă graniţa pentru a se alătura trupelor regimului al-Assad.

Luptele din octombrie sunt a doua încercare a jihadiştilor de a stabili un cap de pod în Liban. În august, armata libaneză s-a luptat timp de cinci zile cu Jabhat al-Nusra şi cu Statul Islamic în Arsal, la graniţa siriano-libaneză. Jihadiştii s-au retras în munţii de lângă ora, luând ostatici 30 de poliţişti şi soldaţi libanezi. 
Ostatic rus ucis de Statul Islamic - Putin avertizează 

Ambasada rusă din Siria a primit informaţia că Serghei Gorbunov, cetăţean rus, ar fi fost ucis de Statul Islamic. Despre Serghei Gorbunov se ştia că este  ostatic, împreună cu alţi cetăţeni străini, în Raqqa, oraş sirian, capitala autodeclaratului califat al Statului Islamic, a precizat Itar-Tass. Inginerul Serghei Gorbunov fusese văzut ultima oară într-o înregistrare video în care spunea că dacă autorităţile ruse nu se conformează cererilor răpitorilor, va fi ucis. A făcut apel la preşedinţii Siriei şi Rusiei şi la Crucea Roşie. Potrivit unui articol realizat de New York Times cu mărturii ale ostaticilor eliberaţi după plata răscumpărării, Serghei Gorbunov a fost împuşcat. Înregistrarea execuţiei le-a fost arătată celorlalţi ostatici. "Asta vi se întâmplă dacă guvernele voastre nu plătesc"
.

Insurgenţii islamişti au executat prin decapitare doi voluntari umanitari britanici şi doi jurnalişti americani. Decapitările, care au fost filmate şi postate pe Internet, sunt prezentate de jihadişti drept o reacţie la campania de lovituri aeriene declanşată de SUA şi de statele aliate împotriva Statului Islamic, după ce organizaţia a cucerit regiunii întinse din Irak şi Siria.  Între ostatici, americanii şi britanicii au fost cei mai expuşi violenţelor. Tortura prin înecare a provocat cea mai mare spaimă. Foştii ostatici au povestit că era o uşurare când unul dintre ei era „luat pentru o şedinţă de tortură”
 şi se întorcea însângerat. "Cand era adus fără urme de sânge, ştiam că se întâmplase ceva mult mai rău". 

Preşedintele Rusiei, Vladimir Putin, a avertizat, în cadrul unei reuniuni informale a Consiliului de Securitate având ca temă combaterea extremismului, asupra pericolului reprezentat de imigraţia ilegală şi de site-urile extremiste care recrutează tineri pentru acte teroriste. Totodată, liderul de la Kremlin a asociat pericolul extremismului cu acţiunile menite refacerii unor sfere de influenţă - una dintre armele folosite, în acest sens, fiind “revoluţiile colorate”. „În lumea modernă, extremismul este folosit ca o armă geopolitică, pentru refacerea anumitor sfere de influenţă. Observăm ce consecinţe au avut revoluţiile colorate. Pentru noi acest lucru este o lecţie şi un avertisment. Ar trebui să facem tot ce este necesar pentru a împiedica ceva similar în Rusia”
.  
VARIA
RISCURI CRESCUTE DE SĂRĂCIE INFANTILĂ
Chiar şi în statele industrializate există copii afectaţi de sărăcie. Criza financiară a înăsprit situaţia minorilor. "Copiii recesiunii" - este cel mai recent raport al UNICEF, referitor la situaţia minorilor din statele bogate. Criza financiară şi economică din ultimii ani a generat reduceri bugetare şi importante rectificări în sistemele sociale. Cei mai afectaţi de aceste măsuri de austeritate sunt minorii. În cele mai bogate 41 de state din lume trăiesc 76,5 milioane de copii în ceea ce birocraţii numesc "sărăcie relativă" - mai exact, familiile lor trebuie să supravieţuiască cu mai puţin de 60% din venitul mediu pe economie. În Grecia, Lituania şi Spania unul din trei copii trăieşte în sărăcie, în vreme ce în Statele Unite şi Italia 30% din minori sunt afectaţi de lipsuri mari. 

Factori favorizanţi ai sărăciei minorilor
1. Şomajul părinţilor
În timpul crizei financiare, şomajul a crescut puternic în majoritatea ţărilor industriale, cu preponderenţă în sudul Europei. Când părinţii devin şomeri, minorii suferă pe mai multe planuri. "Copiii îşi fac griji şi sunt tensionaţi când părinţii îşi pierd locul de muncă"
 se precizează în raport. De multe ori, situaţia se reflectă şi în rezultatele şcolare. Efectul de bumerang sporeşte tensiunile din familie. În Grecia, cel puţin unul din părinţi a intrat în şomaj în urma crizei economice a afirmat unul din cinci copii intervievaţi de UNICEF, iar 27% dintre minori au indicat o sporire a tensiunilor din familie în timpul crizei.

2. Fonduri publice reduse
În Islanda, Grecia, Lituania, Croaţia şi Irlanda tot mai mulţi minori au ajuns să trăiască la limita sărăciei. Experţii UNICEF apreciază că principala cauză se regăseşte în politica faţă de familii: în timp ce unele state au redus radical bugetul pentru copii şi familii, altele au alocat fonduri suplimentare acestor grupe, în pofida situaţiei bugetare tensionate. Astfel, unele guverne au reuşit să reducă sărăcia infantilă. Nu este obligatoriu, susţin autorii studiului, ca minorii să fie victimele directe ale fluctuaţiilor economice. În perioada 2008-2012, rata sărăciei infantile din Chile, Polonia, Australia şi Slovacia a scăzut semnificativ. În Germania nu s-au înregistrat modificări. 
3. Familii monoparentale
Copiii crescuţi de un singur părinte par a fi mai expuşi sărăciei. Unul din motive este lipsa de locuri suficiente în creşe şi grădiniţe în multe regiuni ale lumii. Părintele trebuie să accepte atunci un job part-time sau chiar să renunţe temporar la serviciu pentru a-şi creşte copilul. Lipsa banilor este urmarea directă a acestui concurs de împrejurări. Dacă părintele îşi pierde locul de muncă, nu există un al doilea venit care să atenueze oarecum lipsurile.

4. Familii de imigranţi

Copiii proveniţi din familii de imigranţi sunt mai des confruntaţi cu sărăcia. Barierele lingvistice şi nerecunoaşterea diplomelor în ţara de destinaţie îi împiedică pe imigranţi să-şi găsească locuri de muncă bine plătite. Criza financiară şi-a pus serios amprenta asupra familiilor de imigranţi. În Grecia, rata şomajului în rândul imigranţilor a crescut cu 35%, comparativ cu 15%, în cazul familiilor de greci. Situaţia este asemănătoare şi în Islanda, unde procentajul de 38% sărăcie infantilă constatat la familiile de imigranţi reprezintă dublul ratei naţionale.

5. Mulţi copii
Nevoia de spaţiu de locuit, alimente, haine şi rechizite creşte direct proporţional cu numărul copiilor dintr-o familie. Potrivit UNICEF, familiile cu doi copii au costuri cu 40% mai mari decât familiile fără copii. Suportul financiar din partea statului, sub formă de alocaţie, creşe şi grădiniţe gratuite precum şi şcoli cu program prelungit ar putea reduce problemele cu care se confruntă familiile cu mulţi copii.

Pentru combaterea sărăciei infantile, UNICEF propune diverse măsuri. Printre acestea se numără stabilirea unei limite minime de venit pentru familii, măsuri specifice pentru reintegrarea părinţilor pe piaţa muncii şi accesul convenabil la sistemul educaţional. Bunăstarea copiilor nu este importantă doar din punct de vedere etic, afirmă autorii studiului, dar şi pentru că viitorul unei ţări depinde de generaţiile următoare.
HUMAN RIGHT WATCH ACUZĂ: ARMATA UCRAINEANĂ A FOLOSIT BOMBE CU FRAGMENTARE LA DONBAS
Human Rights Watch a afirmat, într-un raport, că armata ucraineană a folosit, la Donbas bombe cu fragmentare. Ar fi vorba de 12 cazuri de folosire a acestui tip de armament interzis, cazuri soldate cu şase morţi şi zeci de răniţi. "La începutul lunii octombrie am trimis o misiune în estul Ucrainei, pentru a verifica zvonurile privind folosirea bombelor cu fragmentaţie" a declarat Hugh Williamson, director regional al HRW pentru Europa şi Asia Centrală. Organizaţia a trimis la faţa locului experţi în armament, care au discutat cu localnicii şi cu un jurnalist aflat în regiunea afectată. "Acesta a identificat tipul rachetelor utilizate, care se află în dotarea armatei ucrainene" a menţionat Hugh Williamson, cu precizarea că s-a putut descoperi din ce poziţii s-a tras cu aceste rachete. "Experţii noştri au calculat traiectoria rachetelor, şi au vizitat locurile lovite şi punctele de tragere. Au ajuns la concluzia că rachetele au fost lansate de trupele guvernamentale ucrainene. Nu putem afirma acest lucru cu siguranţă totală, dar dovezile ne indică această concluzie"
.

HRW califică folosirea de bombe cu fragmentaţie drept crimă de război. Organizaţia trimite la acordul privind acest tip de muniţie, intrat în vigoare în 2010, care interzice folosirea bombelor cu fragmentaţie. Documentul a fost semnat de 114 state şi ratificat de 86. Nici Ucraina, nici Rusia nu recunosc, însă, acordul. HRW cere Kievului să adopte acest document şi susţine că experţii săi au găsit la Donbas 22 de resturi de rachete cu muniţie cu fragmentaţie - 16 provenind de la un lansator de rachete de tip Uragan şi şase de tip Smertsch.
Kievul respinge acuzaţiile
Kievul respinge acuzaţiile HRW. Vladislav Selesnjov, purtător de cuvânt al armatei ucrainene, a afirmat că trupele guvernamentale dispun de aruncătoare de rachete de tip Uragan şi Smertsch - nu, însă, de muniţie cu fragmentaţie. "Dacă ştim că în jurul poziţiilor rebelilor se află civili, nu deschidem oricum focul asupra acestora"
 a precizat Vladislav Selesnjov.

Purtătorul de cuvânt al misiunii OSCE din Ucraina, Michael Bociurkiv, a subliniat că soldaţii ucraineni nu au lansat bombe cu fragmentaţie. "Avem aproximativ 90 de observatori în estul Ucrainei. Dacă am fi descoperit astfel de cazuri le-am fi adus la cunoştinţa opiniei publice, dar aşa ceva nu s-a întâmplat. Tot ce avem de spus despre muniţia folosită aici se găseşte deja în rapoartele noastre”
.

Concluzii sigure despre utilizarea armelor cu fragmentaţie pot formula doar experţii militari, a apreciat Anton Michnenko, de la Centrul ucrainean de cercetare pentru armată, conversie şi dezarmare, care a criticat raportul HRW. "Organizaţiile civile nu dispun de experţi supercalificaţi care să spună dacă este vorba de explozia unor bombe cu fragmentaţie şi să dea detalii despre direcţia din care au fost ele declanşate". Anton Michnenko bănuieşte că reprezentanţii HRW au fost voit induşi în eroare de către separatişti. O opinie similară a form,ulat Nikolaj Sunhurovskyj, de la centrul de cercetare Rasumkov din Kiev. Potrivit acestuia, acuzelor HRW. "se bazează doar pe declaraţiile martorilor care ar fi văzut rachetele în zbor"
. Nikolaj Sunhurovskyj nu exclude ca muniţia cu fragmentaţie să fie folosită de fapt de unităţi izolate ale rebelilor. Acestea s-ar putea plasa în zona de tampon dintre armată şi separatişti şi ataca de acolo localităţile învecinate. 
Berlinul a solicitat o anchetă internaţională independentă

Guvernul german vrea ca acuzaţiile să fie cercetate într-o anchetă independentă. Gernot Erler, însărcinatul guvernului de la Berlin cu relaţiile faţă de Rusia, statele central-asiatice şi cele ale Parteneriatului Estic, a precizat că guvernul de la Berlin nu are informaţii proprii privind folosirea în Ucraina a bombelor cu fragmentaţie. "Human Rights Watch este o organizaţie serioasă. Proiectul a fost elaborat împreună cu The New York Times, ceea ce anulează suspiciunea că ar fi fost îndreptat împotriva guvernului ucrainean" a precizat Gernot Erler. "De aceea este nevoie de clarificarea acestei chestiuni. În acest sens este nevoie de o anchetă internaţională independentă"
. 
PE DRUMUL SPRE STABILITATE ŞI CREŞTERE:

SUMMIT UE AL EUROPEI DE SUD-EST

Personalităţi şi reprezentanţi de vârf din din domeniile politic şi economic s-au reunit la Bucureşti, în perioada 20-21 octombrie, în cadrul summit-ului UE al Europei de Sud-Est,  organizat de The Economist sub genericul Pe drumul spre stabilitate şi creştere. Invitatul de onoare a fost premierul României, Victor Ponta.
Summit-ul a debutat cu secţiunea politică, deschiderea oficială fiind făcută de fostul premier al Greciei, George Papandreou, şi de fostul premier italian, Enrico Letta. Perspectivele politice, economice şi de afaceri pentru această regiune au fost expuse de Milorad Dodik, preşedintele Republicii Srpska, de premierul Albaniei, Niko Peleshi, şi de viceministrul Afacerilor Externe şi Integrării Europene al Republicii Moldova, Iulian Groza.

Cea de a doua zi a summit-ului a fost dedicată domeniului economic, debutând cu o dezbatere privitoare la punctele slabe, avantajele şi perspectivele pentru întreaga regiune. La discuţii au participat ministrul roman de Finanţe, Ioana-Maria Petrescu, şi viceministrul Economiei din Croaţia, Alen Leveric.

Cătălin Creţu, subregional manager Visa Europe pentru România, Croaţia şi Slovenia,  a expus strategia naţională privind încurajarea şi promovarea plăţilor cu cardul în sectorul public. O perspectivă în domeniul financiar a regiunii a fost expusă de Wolfgang Fengler, analist al Băncii Mondiale, şi de Themistoklis Fiotakis - senior economist la Goldman Sachs şi director executiv în cadrul Global Macro & Markets Group Londra. Perspectivele bancare pentru Europa de Sud-Est au fost prezentate de  Bojan Markovic, economist regional pentru Europa de Sud-Est la BERD (Banca Europeană pentru Reconstrucţie şi Dezvoltare) şi de către Traian Halalai, preşedintele EximBank România. Importanţa atragerii investiţiilor a fost tema avordată de preşedintele Consiliului Investitorilor Străini din România, Mihai Bogza, de preşedintele executiv al Camerei de Comerţ Britanico-Română, Raymond Breden, de preşedintele Camerei de Comerţ şi Industrie Germano-Română, Radu Merica, de preşedintele Camerei de Comerţ Americane în România, Valeriu Nistor, şi de directorul executiv al Bursei de Valori Bucureşti, Ludwik Sobolewski.

Oportunităţile de dezvoltare a căilor ferate în Europa de Sud-Est au fost prezentate de ministrul roman al Transporturilor, Ioan Rus, de Stefanos Agiassoglou, director general la Compania Elenă de Mentenanţă a Căilor Ferate, şi de Alexandru Macarie, director general la CFR SA. Subiectul oportunităţilor de piaţă în Europa de Sud-Est în domeniul IT şi de telecomunicaţii a fost expus de  vice-preşedintele de dezvoltare a afacerilor Microsoft Europa Centrală şi de Est, Nikolay Pryanishnikov, şi de Nikolai Beckers, CEO Telekom România Operations.

Harta energetică a Europei şi perspectivele pentru regiunea Europei de Sud-Est au fost discutate într-o sesiune separată, de Răzvan Nicolescu, ministru delegat pentru Energie, Azamat Zhangulov, vice-preşedinte KMG International,  Gabriel Selinschi, responsabil pentru Explorare şi Producţie la OMV Petrom, Kostas Karayannakos, şeful Diviziei Proiecte Internaţionale şi Furnizare Gaze la Compania Naţională de Gaze din Grecia (DEPA), şi Caius Rapanu, consilier al directorului general al Transgaz. Totodată, Carmen Georgeta Neagu, preşedintele Consiliului de Supraveghere al Transelectrica, s-a referit la extinderea reţelei în estul Europei, iar Lutz Landwehr, director comercial şi financiar TAP (Trans Adriatic Pipeline), şi Konstantinos Xifaras, CEO Hellenic Gas Transmission System Operator, au abordat subiectul siguranţei furnizării de gaze în Uniunea Europeană.

Goldman Sachs: Riscurile legate de pieţe au crescut

Pieţele emergente nu mai sunt preferatele investitorilor din cauză că au devenit dezechilibrate, iar riscurile au crescut, a declarat Themistoklis Fiotakis, senior economist la Goldman Sachs. “Regiunea Europei Centrale şi de Sud-Est este destul de uniformă, în sensul că economiile de aici se aseamănă foarte mult. Sunt economii mici, bazate puternic pe exporturi, care în ultimii ani şi-au deschis graniţele investitorilor din alte ţări, astfel că depind masiv de capitalul străin” a subliniat Themistoklis Fiotakis, la summit-ul UE al Europei de Sud-Est.

Potrivit reprezentantului Goldman Sachs, regiunea se confruntă în acest moment cu trei mari provocări. “În primul rând, este vorba de faptul că pieţele emergente nu mai sunt preferate de investitori, cum era înainte. Acum au apărut dezechilibre, există rate mari ale inflaţiei şi performanţe slabe din punctul de vedere al creşterii economice. Pieţele emergente sunt acum sub presiune”.

Expertul a apreciat că o altă provocare cu care se confruntă regiunea este potenţialul de creştere al monedei americane. “Din acest punct de vedere, este un beneficiu faptul că regiunea despre care vorbim se bazează foarte mult pe moneda euro”. El a amintit şi de scăderea creditării, ceea ce frânează, de asemenea, creşterea economică. “Deci, trebuie să fim pregătiţi pentru riscuri”
 a conchis Themistoklis Fiotakis.

SUMMIT CULTURAL UE-CHINA:

"SPAŢII PUBLICE - SCHIMB DE PERSPECTIVE EUROPA-CHINA”
Cea de a șasea sesiune a Dialogului Cultural Europa – China, eveniment organizat sub egida Rețelei Europene a Institutelor Culturale Naţionale (EUNIC) și Academiei Naționale de Arte din China (CNAA), s-a desfăşurat, în perioada 15-17 octombrie, la Palatul Parlamentului din București. Dialogului cultural european-chinez are loc anual, alternativ, în Europa și China. Prima reuniune a avut loc în 2008, la Beijing, urmată fiind de cele desfăşurate în 2009 la Copenhaga, în 2010 la Shanghai, în 2011 la Luxemburg şi în 2012 la Xi’an, în China. 

Ediţia din acest an, coordonată de Institutul Cultural Român, a explorat rolul și valoarea organizării spațiilor publice din Europa și China, și modul în care acestea pot contribui la bunăstarea și dezvoltarea comunităților urbane.
Reprezentantul EUNIC, Mary McCarthy, a precizat că la eveniment participă experți din China și Europa. La rândul său, Benoit Rutten, delegat Valonia-Bruxelles și președinte al clusterului EUNIC București, a subliniat că sesiunea beneficiază de contribuția unui număr de 12 institute culturale. EUNIC (European Union National Institutes for Culture) este rețeaua institutelor culturale naționale din Uniunea Europeană. EUNIC, înființat în 2006, include 32 de organizații culturale din 26 de țări, printre care prestigioasele British Council, Institutul Goethe și Alianța Franceză. Institutul Cultural Român (ICR) a intrat în această rețea în 2007, iar din primăvara lui 2008 funcționează și organizează proiecte culturale clusterul EUNIC în România. Între perioada iunie 2010 - iunie 2011, Institutul Cultural Român a deținut președinția rețelei la nivel global prin președintele său. 
Jia Leilei, vicepreşedinte CNAA, care a condus delegaţia chineză, a afirmat că “oamenii de ştiinţă şi artiştii din Europa şi China vor putea să insufle cltura umanistică în oraşe explorând această platformă a "spaţiilor publice". Dincolo de beneficiile materiale, cooperarea bilaterală în domeniul cultural înlătură barierele dintre oameni”
. 
 Annika Rembe, preşedinte EUNIC, a precizat că “parteneriatul în domeniul urbanizării este o latură importantă a cooperării între China şi Europa. Cele două părţi trebuie să conlucreze în vederea identificării unor soluţii comune pentru a răspunde unor noi dificultăţi şi provocări”. Annika Rembe a apreciat că “problema cea mai presantă se leagă de eforturile commune depuse în sensul identidicării unor modele pentru crearea unor oraşe durabile şi unor societăţi durabile, atât în sens uman cât şi ecologic, prin valorificarea limbajului artistic comun”
. 
Președintele Institutului Cultural Român, Lilian Zamfiroiu și-a exprimat convingerea că "specialiştii europeni şi chinezi au un dialog de ​​succes în care se pot analiza provocările presupuse de crearea de locuri publice durabile în mediul urban (…) Dezvoltarea urbană este una dintre evoluţiile definitorii pentru secolul XXI. În 1950, o treime din populaţia globului trăia în oraşe. Până în 2030, se anticipează că 75% din populaţia globului va trăi în mediul urban. Aceste date reflectă o importantă provocare pentru umanitate şi pentru mediul înconjurător"
. 

În deschiderea reuniunii, preşedintele Camerei Deputaţilor, Valeriu Zgonea, a subliniat importanţa acestui eveniment de “diplomaţie culturală”. "Acest eveniment, care se înscrie în foaia de parcurs a unui solid parteneriat între ţările noastre, reprezintă o recunoaştere a unui dialog fructuos avut între România şi China"
. Președintele Camerei Deputaților a evidențiat relația deosebită dintre China şi România, concretizată în 65 de ani de relații diplomatice și 10 ani de parteneriat privilegiat între cele două țări. Referindu-se la tema întâlnirii - "Spaţii publice - schimb de perspective între Europa şi China", Valeriu Zgonea a evidenţiat determinarea Parlamentului României, a Camerei Deputaților, în susținerea unor inițiative care transformă cultura în programe de dezvoltare urbană sustenabilă, integrată. 

Este unanim recunoscut faptul că există patru piloni de sustenabilitate - economic, social, ecologic și cultural. Marile spații publice de calitate pot avea un impact semnificativ asupra vitalităţii economice, sociale și culturale în centrele urbane - mari sau mici. “Dimensiunile sociale ale spațiilor publice sunt esenţiale pentru democraţie, incluziune şi deschidere faţă de toţi cetăţenii, indiferent de vârstă, etnie şi gen. Cu un design şi un management adecvate, spaţiile publice pot crea Agora contemporane şi legăturile sociale”
. 
STATUL ISLAMIC “ARE ATRIBUTELE UNUI ADEVĂRAT STAT”

Organizaţia Statul Islamic are atributele unui adevărat stat, potrivit informaţiilor culese, în pofida opacităţii grupării jihadiste, a precizat AFP. 

Organizarea generală

“Structura administrativă a Statului Islamic - atât la nivel regional, cât şi transnaţional - are toate atributele unui adevărat stat”
 a declarat Aymenn al-Tamimi, cercetător la Middle East Forum. “Personalitatea şefului”, irakianul Abu Bakr al-Baghdadi, joacă un rol esenţial în funcţionarea grupării. Potrivit unor informaţii neconfirmate, ar fi fost rănit sau ucis în timpul unor raiduri ale coaliţiei internaţionale. În acest caz, situaţia deschide o perioadă de incertitudine pentru organizaţie, a apreciat al-Tamimi, adăugând că nu ştie cine l-ar putea înlocui.
Califul

Abu Bakr al-Baghdadi conduce atât Statul Islamic, cât şi “califatul” pe care l-a proclamat în teritoriile irakiene şi siriene cucerite. Şi-a acodat singur titlul de “calif” - lider al unui regim politic islamic dispărut de aproape un secol. Se consideră şeful tuturor musulmanilor, cărora le cere să-i jure credinţă şi supunere.
Adjuncţii

Abu Muslim al-Turkmani este adjunctul lui al-Baghdadi însărcinat cu Irakul - unde Statul Islamic a cucerit teritorii la nord şi vest de Bagdad. Abu Ali al-Anbari este însărcinat cu Siria, unde gruparea controlează zone largi în nord şi nord-est. 

Comandantul militar

Omar al-Shishani - un cecen - este comandantul militar cu rangul cel mai înalt în Statul Islamic. Este uşor de recunoscut după barba sa roşie stufoasă. 

Purtătorul de cuvânt

Abu Mohammed al-Adnani este purtător de cuvânt şi reprezentant de rang înalt. Se adresează prin mesaje audio. Fotografia sa nu a fost difuzată niciodată.
Consiliul Shura

Consiliul Shura este alcătuit din reprezentanţi de rang înalt ai Statului Islamic. Acesta îl consiliază pe al-Baghdadi şi pune în aplicare ordinele sale. Potrivit unor informaţii, al-Baghdadi dispune de un Cabinet propriu.

Alte consilii

Potrivit unor informaţii, ar exista şi alte consilii, însărcinate cu probleme specifice - militare, de securitate, financiare şi de presă.

Organizarea teritorială

Statul Islamic a împărţit teritoriile controlate în Siria şi Irak - dar şi zone asupra cărora nu deţine controlul - în “wilayas” (regiuni administrative). Acestea sunt conduse de guvernatori, având propriile structuri militare şi administrative. 

RUSIA RENUNŢĂ LA SOUTH STREAM.
PUTIN: “ESTE VINA UNIUNII EUROPENE”

Președintele rus, Vladimir Putin, a anunțat renunțarea la gazoductul South Stream, cu precizarea că Uniunii Europene îi revine vina pentru eșecul proiectului. „Nu au ajutat cu nimic la realizarea acestui proiect și, în schimb, l-au blocat. Dacă Europa nu vrea realizarea conductei, atunci nu va fi realizată”
 a declarat liderul de la Kremlin.
Analiştii apreciază că abandonarea proiectului South Stream este legată şi de costuri. În ultimii trei ani Gazprom a cheltuit 9,4 miliarde de dolari pentru construirea segmentelor rusești ale conductei. Gazoductul urma să fie prelungit pe sub Marea Neagră. Rusia nu a riscat să realizeze costisitoarea porțiune submarină în condiţiile în care Bulgaria a blocat, la presiunile Comisiei Europene, lucrările la propriul segment al conductei. Pe de altă parte, Uniunea Europeană renunţase la gazoductul Nabucco - proiect rival pentru South Stream, ceea ce a scăzut semnificativ importanţa strategică a acestuia. 
Gazoductul South Stream, deviat spre Turcia 

După renunţarea la proiectul South Stream, Vladimir Putin a anunţat că porțiunea deja construită de Gazprom va deveni partea rusească a unui gazoduct spre Turcia. În vara anului trecut, Uniunea Europeană a renunțat definitiv la Nabucco, după ce Azerbaijan - sursa gazului - a decis să nu mai participe la acest proiect. Azerii au ales un proiect alternative, conducta trans-adriatică TAP care va traversa Turcia și Grecia și va ajunge în Italia. Este posibil, însă, ca proiectul TAP să fie influenţat de viitoarea conductă prin care Rusia va livra gaze Turciei, unul dintre principalii clienți ai Azerbaijanului.
Renunțarea la South Stream pune capăt unui război lung și costisitor al gazoductelor. Încă de la prezentarea sa, în 2007, South Stream a fost o replică la Nabucco, proiectul de gazoduct care și-a avut originea în încercarea Statelor Unite de a scoate fostele țări sovietice din Caucaz din sfera de influență a Rusiei și de a reduce dependența energetică a Europei față de Moscova. 
Încă din anii 1990 americanii au susţinut ideea unei conducte de gaze care să plece din Turkmenistani care să ajungă în Uniunea Europeană. Conducta a primit numele Nabucco, iar punctul de pornire a fost transferat în Azerbaijan. În 2006 scopul declarat al conductei devenise necesitatea de sporire a securității energetice a Europei, după ce alimentarea cu gaz a fost afectată de un prim conflict între Ucraina și Rusia. 

CYBER EUROPE 2014 - AMPLU EXERCIŢIU DE SECURITATE CIBERNETICĂ ÎN EUROPA
Peste 400 de experţi în securitate cibernetică au participat, la finalul lunii octombrie 2014, la cel mai amplu exercițiu de simulare organizat vreodată în Europa, a anunțat Comisia Europeană. Exercițiul, intitulat Cyber Europe 2014, a simulat „o criză de mare amploare care afectează infrastructuri de informaţii esenţiale”
. Experții s-au confruntat cu peste 2000 de incidente, între care atacuri împotriva unor servicii online, modificări ale unor pagini web, scurgerea de informații sensibile, precum și atacuri asupra unor reţele energetice sau de telecomunicații, a precizat Comisia Europeană. 

Peste 200 de organizații și 400 de profesioniști din 29 de țări europene au fost mobilizați pentru acest exercițiu, care a implicat mai multe centre din întreaga Europă coordonate de un centru de control, a precizat Executivul european. „Doar eforturi comune de acest tip pot contribui la menţinerea protecţiei societăţii şi economiei de astăzi” a subliniat comisarul european pentru noile tehnologii Neelie Kroes. Aceasta a subliniat că nivelul de „sofisticare şi volumul atacurilor cibernetice cresc în fiecare zi”
. 
Directorul general al Agenţiei europene pentru securitatea reţelelor de informații (ENISA), Udo Helmbrecht, a subliniat că „acum cinci ani nu exista nici o procedură de cooperare între statele membre ale Uniunii Europene în cazul unei cibercrize”. Directorul ENISA a mai precizat că „astăzi, dispunem de proceduri colective ce permit atenuarea unei cibercrize la nivel european, iar rezultatul exerciţiului ne va permite să identificăm următoarele măsuri pe care le avem de luat pentru a continua să îmbunătăţim situaţia”
. 
Potrivit agenţiei europene pentru securitatea reţelelor de informații - care urmează să publice un raport cu privire la exercițiul desfășurat în anul precedent - numărul atacurilor cibernetice pe Internet, la scară mondială, a crescut cu aproape 25%, iar numărul total de încălcări ale confidențialității datelor a fost cu 61% mai mare.  La începutul anului 2013, Comisia Europeană a propus un plan de luptă care să oblige statele să adopte o strategie în materie de securitate a rețelelor informaționale și să desemneze autorităţi naţionale competente.   
FLASH. OPINII DE PRESĂ
“Unele state comunitare dovedesc egoism” şi lipsă de “solidaritate”

 Süddeutsche Zeitung apreciază că sistemul valorilor comune, care ar trebui să stea la baza Uniunii Europene, s-a prăbuşit. "În ultimele luni, s-a vorbit mult despre solidaritate, despre împărţirea capacităţii de preluare, în actuala criză, a refugiaţilor. Cu toate acestea, unele state comunitare dovedesc acum egosim şi ignoră legile europene, arătând prea puţin interes faţă de soarta sutelor de mii de refugiaţi din Siria, Irak sau Somalia, care continuă să ajungă în Uniunea Europeană". În condiţiile în care, în 28 octombrie, Berlinul a găzduit o conferinţă internaţională dedicată situaţiei milioanelor de refugiaţi, publicaţia a prezentat harta distribuirii sirienilor care se retrag din calea iadului în care a fost transformată fosta lor patrie. "Cei mai mulţi refugiaţi din Siria ajung în ţările vecine. Aici apare şi dilema: dacă sute de mii nu se mai pot întoarce în patrie, atunci ţările care le acordă azil vor suferi vizibile modificări etnice şi politice".

Süddeutsche Zeitung precizează că, în pofida promisiunilor de ajutor făcute refugiaţilor din războiul sirian, Comisia Europeană e pe cale să reducă fondurile destinate ajutorului de dezvoltare pentru refugiaţi. Un oficial de rang înalt de la Bruxelles a declarat pentru Süddeutsche Zeitung că planurile sunt „o glumă proastă” având în vedere că numărul refugiaţilor din Siria a crescut, iar nevoile acestora cresc, la rândul lor. Mai mulţi comisari europeni ar fi vrut să trimită, în luna septembrie, o scrisoare de avertisment, în acest sens, către statele europene. Scrisoarea nu a mai fost trimisa în septembrie, aşa cum era planificat, întrucât preşedintele Comisiei Europene, Jose Manuel Barroso, a vrut să evite un conflict cu guvernele naţionale. În scrisoare, comisarii europeni solicitau instituirea unui fond special pentru această iarnă, care să ajute mai rapid şi mai eficient refugiaţii în dificila perioadă care urmează.

Cu o realitate similară - legată de imigranţi - se confruntă Anglia, dar la dimensiuni mai reduse. "Britanicii vor să îngrădească libera circulaţia a est-europenilor şi riscă un nou conflict cu UE" precizează Frankfurter Allgemeine Zeitung. "Problema nu este doar una londoneză. Nimic nu îi deranjează atât de mult pe britanici în raportul cu Uniunea Europeană precum imigraţia nestăvilită din statele estice ale comunităţii. Şi în Germania şi alte state cresc nemulţumirile faţă de „turismul social”, prezumtiva fraudare a sistemelor sociale de către europenii mai săraci”. Dar, tema are o combustie extrem de rapidă „în Marea Britanie, unde în 2017 s-ar putea desfăşura un referendum privind ieşirea din UE şi frustrările iscate de imigranţii săraci întăresc rândurile euro-scepticilor". În context, se precizează că "premierul David Cameron planifică măsuri mult mai radicale: presa insulară se referă chiar la închiderea temporară a graniţelor Marii Britanii pentru imigranţii din Europa de Est"
.

Rusia a vrut să împartă Ucraina cu Polonia - Rusia nu a vrut să împartă Ucraina cu Polonia
Referindu-se la "braţul lung al Moscovei", Die Welt afirmă că principiul de bază al politicii externe a Rusiei este să blocheze Occidentul. Cea mai mare temere pare a fi izbuncirea unui nou Război Rece, „pe care Putin l-a declarat, deja, demult, Occidentului"
. 

The Washington Times a precizat că provocările militare ale Rusiei s-au intensificat atât de mult în ultimele luni, încât Washingtonul şi aliaţii săi mobilizează aproape zilnic avioane militare pentru a răspunde la incursiunile aeriene, maritime şi terestre ale forţelor lui Vladimir Putin. Moscova „alimentează în continuare tensiunile din estul Ucrainei”. În plus, potrivit unor oficiali americani şi unor experţi pe probleme de securitate, avioanele ruseşti testează timpul de reacţie al forţelor americane în Alaska şi abilitatea Japoniei de a mobiliza avioane deasupra insulelor sale nordice. Analiştii consideră că „reacţia Statelor Unite la acţiunile Rusiei nu este suficient de fermă” şi, din această cauză, „preşedintele rus, Vladimir Putin, se simte încurajat să meargă mai departe, într-un stil care aminteşte de Războiul Rece”
. The Washington Times aminteşte câteva incidente petrecute în ultimele luni. Astfel, potrivit oficialilor NATO, forţele aeriene ruse au trimis un avion de spionaj de tip Iliuşin-20 în spaţiul aerian al Estoniei, generând o reacţie promptă a avioanelor NATO care patrulează în zonă. Comandamentul aerospaţial nord-american (NORAD) a mobilizat avioane după ce două bombardiere strategice ruseşti s-au apropiat de spaţiul aerian al statului Alaska în iunie, în timp ce efectuau antrenamente. Un incident similar s-a produs în septembrie, avioane militare americane şi canadiene fiind trimise după şase aeronave ruseşti, dintre care două bombardiere nucleare, două avioane de vânătoare şi două avioane de alimentare. În aceeaşi perioadă, forţele ruse au arestat un oficial eston din domeniul securităţii, sub ameninţarea armelor, în apropierea graniţei Estoniei cu Rusia. Oficialul s-ar afla în prezent la Moscova, fiind acuzat de spionaj. La rândul său, în ultimele şase luni, Japonia a fost nevoită să mobilizeze avioane de vânătoare împotriva unor bombardiere şi avioane de spionaj ruseşti, de două ori mai des decât de obicei.
Politico a preluat declaraţia fostului ministru polonez de Externe, Radoslaw Sikorski, potrivit căruia Vladimir Putin i-ar fi propus premierului Poloniei, Donald Tusk, să împartă teritoriul Ucrianei. Propunerea ar fi fost făcută în timpul vizitei  premierului polonez  la Moscova. “A fost unul dintre primele lucruri pe care Putin l-a declarat premierului Donald Tusk. El a continuat să spună că Ucraina este un stat artificial și că Lviv este un oraș polonez. Atunci de ce să nu facă împreună ceva ca să rezolve problema?” a afirmat Radoslaw Sikorski - în prezent, seful Parlamentului polonez. Vladimir Putin ar fi „vrut să devenim părtaşi la împărţirea Ucrainei“
 a afirmat Sikorski, subliniind că Moscova ar fi dorit ca şi Polonia să trimită trupe pe teritoriul ucrainean. Fostul şef al diplomaţiei poloneze a precizat că ţara sa a respins propunerea. 

Ulterior, Radoslaw Sikorski a declarat că l-a înşelat memoria şi că întâlnirea dintre Dinald Tusk şi Vladimir Putin nu a avut loc la Moscova, cum precizase iniţial, dar la summit-ul NATO de la Bucureşti.  

În replică, Donald Tusk a precizat că împărţirea Ucrainei nu a fost menţionată vreodată în întâlnirile pe care le-a avut cu preşedintele rus Vladimir Putin - contrazicând declaraţiile fostului ministru de Externe, Radoslaw Sikorski. "Întreaga poveste arată că memoria umană este failibilă" a menţionat Donald Tusk - care urmează să devină preşedintele Consiliului European în luna decembrie. "Ucraina nu s-a aflat niciodată pe agenda discuţiilor pe care le-am purtat cu preşedintele Putin" a declarat el, adăugând că întâlnirea care a avut loc la Moscova în februarie 2008 „nu a fost tête-à-tête”, dar de grup, la ea participând "patru sau cinci persoane"
. 

Preşedintele polonez, Bronislaw Komorowski, a sugerat ca Radoslaw Sikorski să păstreze tăcerea până când îşi scrie memoriile. "Când este vorba despre politica de securitate, trebuie să-ţi reţii dorinţa de a exploata rapid probleme obsevate în timpul carierei"
.  
Şeful administraţiei de la Kremlin, Serghei Ivanov, a catalogat afirmaţiile lui Radoslaw Sikorski drept "minciuni", iar Aleksandr Lukaşevici, purtător de cuvânt al Ministerului rus de Externe a apreciat că fostul şef al diplomaţiei poloneze ar trebui să se gândească de două ori înainte de a vorbi. "Înainte să comentezi asemenea subiecte sensibile, studiezi toate faptele şi apoi vorbeşti cu presa, în loc să foloseşti mass-media ca megafon pentru asemenea acuzaţii"
.
George Sörös a reacţionat la  promele declaraţii făcute de Radoslaw Sikorski. „Prăbuşirea Ucrainei ar fi o pierdere teribilă pentru NATO, UE şi SUA. O Rusie triumfătoare ar deveni mult mai influentă în interiorul UE şi ar reprezenta o ameninţare la adresa statelor baltice (…) În loc să susţină Ucraina, NATO ar trebui să se apere pe propriul teren. Altminteri, ar expune atât SUA cât şi UE pericolului pe care s-au străduit să îl evite - o confruntare militară directă cu Rusia. Uniunea Europeană va deveni şi mai divizată, şi mai neguvernabilă”
. 

Referitor la ordinul de „retragere” din Ucraina, dat de Vladimir Putin, Der Standard afirmă că ar fi putut „paria că se va întâmpla ceva de genul ăsta”. Publicaţia afirmă că „Putin a dat asemenea ordine atât de frecvent, încât ar fi trebuit demult să dispară orice urmă de militar rus din zonă”, punctând „repriza meciului de pocher (...) de la summit Europa-Asia”
 de la Milano.

Potrivit Die Welt, „regiunea e departe de pace”. Ziarul consideră că un bilanţ al conflictului ruso-ucrainean e prematur, apreciind, în context, că „Putin a servit Occidentului o lecţie de Realpolitik din care a învăţat şi el ceva”
.
„Austeritatea impusă în UE de Germania are urmări dramatice”


Măsurile de austeritate drastică pe care Germania le impune altor ţări ale Uniunii Europene au dus la urmări dramatice, apreciază Huffington Post. Potrivit publicaţiei, cauza acestui lucru a constituit-o încercarea de a aplica o abordare firească pentru Germania în state în care aceasta, în virtutea anumitor raţiuni, nu funcţionează. Astfel, „cel mai mult pe lume germanilor le place să cheltuie cât mai puţin”, motiv pentru care germanii „susţin o asemenea abordare faţă de politica economică”. Însă, „faptul că politica de economie severă corespunde mentalităţii germane nu înseamnă că o astfel de abordare este aplicabilă şi celorlalte ţări europene”. În opinia publicaţiei, „Angela Merkel a dat dovadă de superficialitate comparând în permanenţă situaţia din Grecia sau Spania cu starea de lucruri din Germania, ceea ce a dus la urmări dezastruoase. În mod concret, ca urmare a aplicării măsurilor de austeritate drastică, guvernele Spaniei, Portugaliei şi Greciei nu mai pot să le asigure cetăţenilor lor servicii medicale minimale”
.

Huffington Post prezintă date statistice. De exemplu, o treime dintre copiii din Grecia trăiesc sub pragul de sărăcie, aproximativ 40% dintre portughezii singuri în vârstă de peste 65 de ani sunt lipsiţi de posibilitatea de a-şi încălzi locuinţele în perioada de iarnă, iar jumătate din populaţia Spaniei şi Greciei cu vârste sub 25 de ani îngroaşă rândurile şomerilor.

„E o iluzie a crede că terorismul Statului Islamic se va opri la graniţa cu Turcia”

Cotidianul Tagesspiegel apreciază că, la Kobane, se confruntă două lumi. "Numele oraşului kurd din nordul Siriei se înscrie în rândurile tuturor oraşelor în care, de-a lungul ultimilor ani, s-a făcut şi scris istorie: Bengazi, Fallujah, Kabul, Mogadishu, Srebrenica. Pentru miliţiile jihaidiste ale Statului Islamic este important controlul asupra unei regiuni mari, la graniţa cu Turcia, important membru NATO. Pentru alianţa militară internaţională condusă de Statele Unite, prioritatea o reprezintă apărarea oraşului, protejarea civililor şi slăbirea Statului Islamic. La Kobane, miza este, de fapt, mult mai mare. Acolo se ciocnesc două lumi. Cine va supravieţui încleştării îşi va decide soarta singur. Pe învinşi îi aşteaptă vremuri grele"
.

Die Welt punctează "aroganţa lui Erdogan", în legătură cu Kobane. "Turcia anunţă că va interveni doar în situaţia în care kurzii din regiune renunţă la planurile privind autonomia şi se vor ridica împotriva preşedintelui sirian, Baschar al-Assad. Calculul său este simplu: autonomia kurzilor irakieni este acceptabilă, deoarce aceştia livrează Turciei petrol. Pe de altă parte, Erdogan nu este dispus să accepte un teritoriu kurd în Siria. Kurzii din acea regiune fac parte din PKK, fiind activi inclusiv în Turcia. La jocul acesta cu destinele unor popoare şi cu câteva bande de ucigaşi participă, complice, şi Occidentul, dacă alege să privească, fără a interveni. Dacă Erdogan nu-i ajută pe kurzi, atunci ar trebui s-o facem noi"
.

Frankfurter Allgemeine Zeitung remarcă "jocul periculos" al Turciei. "Turcia se poziţionează împotriva aliaţilor din NATO şi ameninţă pacea internă. Erdogan a promis rezolvarea problemelor apărute la naşterea Republicii şi să elimine discriminarea împotriva kurzilor. Din cauza unei nefericite politici externe, Turcia lui Erdogan a pierdut foarte uşor influenţa pe care o avea în lumea arabă. Iar acum, iată că şi promiţătoarea împăcare cu minoritatea kurdă se apropie de eşec. Este o iluzie a crede că terorismul Statului Islamic se va opri la graniţa cu Turcia"
. 

Ziarul Kommersant este de părere că nordul Siriei ar putea deveni scena unor evenimente cumplite. "Ceea ce se întâmplă în nordul Siriei se transformă într-un scenariu foarte dramatic. Raidurile aeriene împotriva poziţiilor Statului Islamic nu au putut opri marşul miliţiilor jihadiste în oraşul Kobane. Statele Unite solicită intervenţia imediată a Turciei. Dar autorităţile de la Ankara ezită. Mai mult, Turcia pune noi condiţii, printre care şi promisiunea că America va continua lupta împotriva regimului Baschar al-Assad. Chiar şi în contextul ameninţării reprezentate de Statul Islamic, pentru guvernul turc tot Assad rămâne duşmanul numărul unu"
.

Neue Zürcher Zeitung manifestă înţelegere faţă de abordarea americanilor. "Faptul că americanii se tem de intervenţii la sol este de înţeles. Trebuie că se tem şi în acest moment, să nu fie percepuţi drept forţă îndreptată împotriva suniţilor". Cotidianul consideră că "un rol de spectator este, însă, inacceptabil” iar „dacă alianţa internaţională împotriva Statului Islamic vrea să aibă succes, trebuie să intervină rapid"
.

The New York Times se întreabă dacă nu cumva situaţia din Siria riscă să devină un al doilea Vietnam pentru SUA. În context, cotidianul îl invocă pe fostul preşedinte american, Johnson, care a dat undă verde raidurilor aeriene din sud-estul Asiei, urmate, rapid, de intervenţii la sol. Totuşi "Este greu de imaginat că actualul preşedinte american va proceda ca Johnson, trimiţând trupe în Irak sau Siria. Situaţia în aceste regiuni este cu totul alta faţă de cea din Vietnam. Mai mult, Obama are o cu totul altă viziune asupra rolului Americii în lume, faţă de aceea a preşedintelui Johnson"
. Pe de altă parte, The New York Times precizează că „America intensifică măsurile menite a împiedica înrolarea de noi voluntari în trupele Statului Islamic”, iar The Washington Post remarcă „exasperarea crescută a Statelor Unite” faţă de poziţia Turciei, ezitantă în privinţa implicării în luptele de la froniera sa. 

Londra face apel la Ankara să acorde sprijin combatanţilor kurzi „în confruntarea cu jihadiştii”
, precizează The Guardian. Efectul războiului de la frontieră se face simţit în Turcia, unde „mii de kurzi protestează împotriva politicii Ankarei faţă de kurzii din Siria”
.

Cotidianul turc Zaman precizează că „statul s-a văzut nevoit să decreteze în şase districte interdicţia de a ieşi în stradă, şcolile au intrat în vacanţă, iar drumurile de acces în estul şi sud-estul Turciei au fost închise”. Concluzia: din „spatele evenimentelor” apare ideea că „pe de o parte, Turcia a câştigat timp pe plan intern vorbind despre procesul de conciliere cu kurzii, pe de altă parte, îi lasă pe aceştia pradă Statului Islamic”
. 

Der Spiegel încearcă - se pare, fără succes - să găsească răspuns la o întrebare: „sunt mai răi dictatorii decât haosul?”. Dificultatea identificării răspunsului este motivată: „deşi este normal să ne bucurăm mereu la răsturnarea de la putere a unui dictator, consecinţele războiului din Irak şi ascensiunea Statului Islamic au demonstrat, în mod brutal, că alternativa poate fi chiar mai rea”
. 

Ecologiştii germani nu mai vor să se asiste cu pasivitate la barbariile Statului Islamic. După cum relevă Süddeutsche Zeitung, ecologiştii din Germania „favorizează o intervenţie militară” împotriva teroriştilor Statului Islamic, „inclusiv cu trupe terestre germane, pentru cazul existenţei unui mandat al ONU”
.  

Continuă să provoace îngrijorare fenomenul aderării unor tineri din Occident la Statul Islamic. La Frankfurt au fost reţinute trei adolescente musulmane din Statele Unite, aflate în drum spre trupele Statului Islamic. Minorele au fost trimise acasă, la Denver, în statul american Colorado. „Fenomenul nu e câtuşi de puţin singular” a precizat Frankurter Rundschau, subliniind că, în rândul teroriştilor, „cota femeilor a atins un procentaj de aproximativ 10%”. Ziarul le recomandă adolescentelor repatriate să fie bucuroase de faptul că s-ar putea confrunta cu justiţia americană, întrucât "e o soartă mult mai bună" prin comparaţie cu ceea ce ar fi fost confruntate dacă ar fi ajuns la jihadişti - unde le-ar fi aşteptat „mai întâi dezamăgirea, apoi punerea sub tutelă şi, în cel mai rău caz, abuzul şi înrobirea”
.

Neue Osnabrücker Zeitung relevă „sulfuroasa forţă de atracţie exercitată de armata teroristă a Statului Islamic asupra unor tineri”. Înspăimântătoare este, îndeosebi, „uşurinţa cu care o trupă faimoasă prin cruzimea şi setea ei de asasinate poate fi restilizată şi ridicată la rang de hipster”, de subcultură la modă. Ceva „nu e deloc în regulă” dacă „nu decapitările determină imaginea unor astfel de armate horror, ci poze de combatanţi cu aparenţă cool, postate pe Facebook"
 subliniază, alarmat, cotidianul. 

Atentatul de la Ottawa - „atac asupra valorilor noastre”

La Ottawa a fost comis un atentat - autorul fiind un bărbat care se convertise la religia islamică. Acesta a împuşcat în piept un soldat, în faţa National War Memorial, după care s-a urcat într-o maşină, a precizat The Independent. A pătruns, în forţă, în Parlament unde a tras mai multe focuri de armă şi „a fost împuşcat mortal de forţele de ordine”
. Şeful serviciului de protecţie şi pază, Kevin V, a fost celebrat „ca un veritabil erou”
. Soldatul împuşcat în piept „a murit la spital”
. În urma incidentului, a fost închisă Ambasada Statelor Unite ale Americii, aflată la patru străzi distanţă de Parlamentul canadian.
Atentatorul, care a acţionat de unul singur, nu era defel un anonim. Dimpotrivă, Michael Zehaf Bibeau - după cum se re-numise ucigaşul islamist - fusese catalogat de autorităţile canadiene drept un „turist extrem de periculos”. Prozelitul musulman se afla pe lista persoanelor suspectate de terorism, i se ridicase paşaportul şi trecea, potrivit ziarului local Ottawa Citizen, drept „bolnav psihic”. Potrivit informaţiilor, fusese condamnat la doi ani şi jumătate de detenţie, în 2003, pentru tâlhărie şi posesie ilegală de arme. Conform altor informaţii neconfirmate, ar fi compărut în faţa judecătorilor şi în 2011, pentru tâlhărie.

Este relatată reacţia „fermă şi adecvată” a premierului canadian, Stephen Harper, care se aflase în clădirea Parlamentului, deci în proximitatea loculului faptei, în timpul atentatului. „Canada nu se va lăsa în nici un caz indimidată“ a subliniat şeful Executivului de la Ottawa, promiţând că ţara sa „îşi va dubla eforturile în lupta contra terorismului”. Acest atentat „asupra militarilor şi instituţiilor noastre a fost şi un atac asupra ţării şi valorilor noastre, asupra societăţii şi asupra canadienilor, ca popor liber şi democratic"
 a adăugat. 
Canada este parte a coaliţiei internaţionale împotriva grupării teroriste Statul Islamic. În context, Le Monde relevă că persistă întrebări la care autorităţile caută răspuns. „A fost atacul motivat de idealuri islamiste? A fost răzbunare pentru participarea Canadei la lupta împotriva grupării teroriste Statul Islamic?” Nu se ştie nici dacă „între atentatul din Ottawa” şi cel anterior „dintr-o suburbie a oraşului Montreal exista vreo legătură, sau nu”. În funcţie de acest răspuns  apare şi întrebarea „dacă atacurile sunt incidente izolate sau rezultatul acţiunilor unei reţele teroriste din Canada”
.

Alegerile din Ucraina: „rezultatul scrutinului va salva ţara?”

Alegerile din Ucraina ar putea cimenta vectorul pro-occidental al ţării, apreciază The Guardian. Dar, “o conducere cu simpatii proeuropene ar putea diviza şi mai mult ţara în simpatizanţi ai Estului şi ai Occidentului”
.  
În urma acestui scrutin, Kievul va ieşi şi mai mult din sfera de influenţă a Rusiei, afirmă Deutsche Welle. Jurnaliştii germani sunt de părere că rezultatele alegerilor vor întări poziţia preşedintelui Ucrainei, Petro Poroşenko, şi îi vor permite să pună capăt războiului din estul ţării. "Oare rezultatul scrutinului parlamentar va contribui la salvarea Ucrainei?" se întreabă Forbes. Alegerile  exprimă “cu precădere, poziţia tinerilor care au luptat pe Maidan”
. 

“Alegerile parlamentare din Ucraina sunt nelegitime” scrie Pravda, referindu-se la comentariile politologului Serghei Miheev. Potrivit acestuia, rezultatul votului nu este legitim din cauza neparticipării locuitorilor din estul ţării. Izvestia consideră că numărul mare al partidelor politice reprezentate în Legislativul de la Kiev „va complica luarea deciziilor şi adoptarea legilor importante”. Pe de altă parte, Rossiskaia Gazeta consideră că Petro Poroşenko va “eşua” în formarea unei majorităţi „ascultătoare”. În schimb, Kommersant şi-a îndreptat atenţia asupra prezenţei la vot, de 52%, considerând că ucrainenii se îndoiesc de faptul că noul Parlament va fi “unul de durată”. 
“Kievul nu pare să dorească o nouă finlandizare”

“Finlandizarea”, un concept specific Războiului rece, dobândeşte o nouă dimensiune în actualul context, apreciază Foreign Policy. „Finlandizarea” definea Finlanda ca ţară neutră şi stat-tampon în timpul Războiul rece. „Pentru Occident, aceasta însemna să nu invite Finlanda în NATO - pentru Uniunea Sovietică, să nu intervină în Finlanda şi să nu-şi impună în vreun fel controlul asupra ei, iar pentru finlandezi, să nu iasă în prim plan şi să accepte influenţa în mare parte sovietică asupra administrării lor interne şi politicii lor externe, precum şi să nu iniţieze încercări făţişe de a se integra în blocul politic occidental”
. 

În ultimul an, conceptul de „finlandizare” a revenit în actualitate ca  „potenţial model de compromis, în contextul crizei ucrainene din ce în ce mai adânci, lucru remarcat, de asemenea, de personalităţii influente precum Henry Kissinger, Zbigniew Brzezinski sau David Ignatius”
. Cu toate acestea, „termenul de garanţie” al „finlandizării” ar putea „expira”, una dintre cauze „regăsindu-se chiar în Finlanda”. „Speriaţi de recentele acţiuni agresive ale preşedintelui rus Vladimir Putin, finlandezii fac paşi de testare în direcţia majorării bugetului lor militar şi a unei posibile cereri de aderare la NATO, încercând şi prin alte mijloace să se apropie mai mult de o cooperare deschisă cu Occidentul”.

Atitudinea Finlandei „ar putea contribui la înţelegerea faptului că aplicarea de către Putin a tacticii războiului rece îi face pe finlandezi să evite revenirea la terminologia”. Pe de altă parte, „ar putea contribui la înţelegerea motivului pentru care Kievul nu pare să dorească o nouă „finlandizare””
. 

